Japan Finance Minister Zu A Ri - Chinland Today Media\nJapan Finance Minister Zu A Ri\nFebruary 18, 2009 5:40 pm·0 comments\nFeb 19,, 2009 Leitlun ramlian leh ram ropi G 7 ram aiawh hruaitu pawl tawmkhawm awknak Italy ram Rome ih an tuahmi ah Japan Finance Minister, Shoichi Nakagawa cu zu a rit ruangah a hna ihsin banter asi ding. Japan ram Parliament in an ram Budget a pawm veten a banding thu khal a puangzo.\nHi G 7 tawnkhawm nakih zu a rit ruangah Shoichi Nakagawa hin ngaidam khal a dilih.zu a in tamlo thu leh a taksa a nawnlo ruangih zu malte a inthu khal asim.\nFinance Minister rori bangding khawpih zu a incu Japan Prime Minister Taro Aso, ih hrangah cun mualpho thlak leh ningzakza ngaingai asi.\nTuikum hi Japan ram Parliament hril awknak dingkum asi betih. an hrangah tlaksiat nakih an hmanphah a phan umzet, Tu khal ah mipi ngaihdan ah an dinhmun hi a sanglo zetih.\nTV ihsi a langdan khal ah Minister hi a mitmeng leh a tongkam khal a fianglo ti a fiangzetih, It thatzik suarsi in a um tiah an sim, Vawikhat tlacu Bank of Japan Governor thusuh nak an tuahlaiah a maisan dinghmang tiah a ruatih.\nDemocratic Party Secretary General Yukio Hatayama, cun an ram Finance Minister umdan cu mualpho thlak leh ningzak za ngaingai asi tiah a sim.\nAustralia Meisa Kang Dinhmun\nAustralia ramih meisa kang ruangih mithi cu 200 an kimih. mithi an um bet vivo an zumthu police pawlcun an sim. Meisa kang phalmit tupawl cun Victoria State ih nisuah naklam ih Kinlake bialah minung kang ruang 11 an sarbetih. Hi meisa kang ruangah minung umnak In 1,800 a kangsiat ih Minung 7,500 in umnak In neilo in an um. Police pawlin an simnak ah meisa kang hmuntam zetih a suakmi ah hmunhnih cu misual pawlih nawhkang mi a si tiah an sim ih Himi thu ah Brenden Sokaluk kum 39 micu an kaiih thubuai ritzet phurhter asiih Court in thimlo a coter asi ah cun kum 25 tiang thawng thlak theih asi.\nVictoria State Police Deputy Commissioner Kieran Walshe, cun himi meisa kangih thipawl mihrekkhat pawlcu zo annsi ti theih theilo ding khawpih kangsiat an tamtuk ruangah an hmin leh an sinak thei fiangtheilo mi tamzet an um tiah asim in mipa maw nunau ti theihtheilo mi hman tampi an um tiah asim.\nMichael Phelps In Rit Theih Thil A Fawp\nUS ramih tidai leuh thiam leh cak hminthang nikum Beijing Olympic Gold Medal 8 latu Michael Phelps, kum 23 micu. Rit theihthil a fawhlai zuk thehdarh asi ruangah thubuai tuahsak asiih. Asinan South Corolina Sheriff cun a thubuai tuahsak sal lo ding tiah a sim. Micheal Phelps hi US Swimming thu neitu pawlcun thlathum an rak cawlter zo ih. Micheal Phelps cun tikcu can khirhkhan leh harsa a tawnmi pawlcu ni-in a liampi zik tiah asim ih thil sual a titum nawnlo thu khal a simcih.\nBritish thuthangca pakhat cun Micheal phelps, ih rit theihthil a fawhlai zukhi Olympic Gold Medal 8 a lakhnu thlathum ih lakmi asi tiah asim. Micheal Phelps hin rit theihthil a ti leh ti locu a rello ih. Rechland County Sheriff, leon lott cun Association Press hnenah cun thubuai tuahsak dingih nawrci cu asilo nan a thilti micu zinzawi vivo a tul asi tiah asim. Micheal Phelps hi US rampi cawisang tu leh mipi ih ngaihsang zetmi si hman sehla dan dinglai tlunih ummi asi cuanglo ruangah zinzawi a ttul asi a ti.\nJapan in kawlram raltlan 30 a la ding


A Hmin ih Huham - Chinland Today Media\nFebruary 20, 2012 1:16 am·0 comments\nCuruangah a saangbik hmun ah Pathian in a cawisang ih Hmin hmuahhmuah lakih cungnungbik hmin a pek. Cuti a si ruangah Jesuh hmin upatnak pekin vancung ih ummi le leitlun ih ummi hmuahhmuah in an khuk an bil dingih Jesuh Khrih cu Bawi a si tiah Pathian sunlawinak ah an zate’n an phuang ding.\n– Filipi 2:9-10\nBible Siar Ding: Filipi 2:1-13\nJesuh hmin sungah hih leitlun ih ziang hmuahhmuah neh theinak huham a um. “Rundamnak cu Amai’ sung lawngah a um; ziangahtile Pathian ih rundam mi kan sinak dingah lei khawvel pumpuluk ahhin minung hnenih pekmi hmin dang zohman an um lo” (Tirh. 4:12).\nMi paruk cu minaa innkhaan sungah thlacam sak dingin an vung lut. Amah cu Episcopal Church ih an hotu pa a si ih ihkhun tlunah ruahsan ding zianghman nei nawn lo le bawmtu nei loin a zau. Cazual fate tidamnak (healing) thu nganmi a siar ih minaa hrangah thlacam saknak aw a hnathlam ah a thei. Curuangah “rinnak thawn thlacam theitu ding” (James 5:15) ih a ruahmi a rualpi pawl ko dingin a thlah. James 5:14 sungih nganmi vekin siiti an hnih sak ih thlacam an sak asinan hmakhat teih a hung dam lohli cuang lo tikah nasatak in a ttap ciamco. Mi paruk cu khaan sung ihsin an suak.\nInnleng an thlen tikah an lakih mi pakhat in, “Thil pakhat tuah thei dingmi kan nei. Ra uh, kan vung lut saal dingih kan zuam hnik pei” a ti. An zate in an vung lutkir saal ih a bur in lungrual te’n an um. Cumi pa cun, “Jesuh hmin saal in thla kan cam hnik pei” a ti. A hmaisa ah “JESUH (Jesus)” hmin saal in an au, asinan zianghman a cangsuak lo. Asinan an paruk pehzom in “Jesuh, Jesuh, Jesuh!” ti’n an ko rero tikah huham cahnak a ra thleng. Pathian ih hnattuannak an hmu ih an zumnak le an lungawinak a karh sinsin ih JESUH hmin cu ring deuhdeuh in an au. Cuti ih an au tikah cu mipa cu ihkhun ihsin a hung tho ih amah te’n hnipuan a thlengh aw.\nThuthup cu himi a si: hih thlacamtu mi paruk pawl in an thinlung mit in minaa an zoh nawn lo ih vanlam thlirin Jesuh sawn an zoh. An zumnak cu Jesuh sungah a tuam aw. Mipi in Jesuh an zum ih A hmin sungih a ummi huham cahnak an rin le an upat thiam ahcun ziang a cang ding timi cu sim le rel hman a ttul nawn lo.\nJesuh hmin le A hmin sungih huham thawn Pathian kan naih thei.


Thuanthu - Chinland Today Media\nAugust 15, 2012 2:30 am·0 comments\nBible Siar Ding: Tirhthlah 2:22-36\nMaw Bawipa, Nangmah cu ka Pathian na si;\nKa lo upat dingih Na hmin ka thangthat ding.\nMangbangza thil pawl na tuah zo;\nKum reipi ihsin na tummi pawl cu fel tein na tuah ttheh a si.\nCabu ttha neih le siar cu ka duhtuk. Ka uar zawng cangantu pawl ih cabu ka hmuh tinte’n an nganmi ca hmuahhmuah thawzet in ka siar ttheu.\nPathian in Amai’ thuanthu cu kimcangzet in a ngan a si. Cumi huham thawn a khatmi sersiamnak thuanthu, lehrulh lomi duhdawtnak, zuarthlainak, dodalnak, raithawinak, le rualremter saalnak tivek thu pawl kimcangzet in ngankhum a si. Cumi sungah mangbangza, nunau-mipa duhdawtnak, bum-awknak, biazai, mithahnak, fimnak, nunthuanthu, khuaruahharza, mi maksak pawl ih thuanthu le raaldonak thuhla pawl tla an tel kim thluh.\nThuanthu hramthoknak lam ah duhdawtu Pathian cu zuarthlai a tong, sikhalsehla Anih cu cuih zuarthlainak cun a lauter thei ve lo. Vanlam Cangantu in a thuanthu cabu cemnaklam ah cuih harsat buainak pawl a rehternak ding thu pawl cu tikcu caan timi a hramthok hlan ihsin a rak ngan cia zo.\nSeemtirnak ihsin Thuphuan Cabu tiang, Bible cu miih thinlung hiiptu Pathian le A minung pawl karlak ih pehtlaih awknak thuanthu cabu maksak a si. A ngan duhsannak thupi tamzet sungah sunglawizet thu pakhat cu cuih duhdawtnak thuanthu sungah Cangantu in nangmah le keimah tla A thuanthu sungah in telh cih ve timi hi a si.\nBible cu ziangtiklai caan khalah zuar khawngbikmi cabu a si ringring. Bible na siar tikah A Ngantu Pa ih thinlungtur ngai phah in thinlung takin ttihzahnak thawn siar aw. Cuticun ziangti’nsi a thuanthu a cemnet timi na theifiang thei ding.\nBawipa, Nangmah cu Cangantu Na si. Bible man a neihtertu, a siar tthatu, le\nNa Thu theithiamtu si dingin i bawm hram aw.\nTuni ah ka nelzet lomi Bible sung thu siarin A Thuthuk theithiam dingin Thlarau Thianghlim hnenah zaangfah dil in thla ka cam ding maw?\nAnanias le Sapphira Ziangruangah An Thi?\nVancung Lamzin Ah\nPathian Ih Nun Thuanthu\nLAMDANGZET IH THUAHMI\nPorn Lakah Na Him Maw?\nSwitzerland Ah Rang Thawn Sex Hmangtu Tam\nKabaw Chin Pawlpi in Chin Phunpi Ni Hlunghlai Zet in Hmang


Pacang Pakhat In A Fanu 2 Le A Tule 4 A Urkang – Meifar\nPacang Pakhat In A Fanu 2 Le A Tule 4 A Urkang\nOctober 18, 2021 admin Leitlun 0\nPakistan, Muzaffargargh district sungih um pacang Manzoor Hussain in a fanu 2 le an fale 4 a urthat, a fanu pahnih cu pasal nei zo an si ih innkhat ah an umtlang khawm. A urkangnak cu a fanu kum 19 mi Fauzia Bibi in a siannak neilo in pasal a neih ruangah a si.\nThla 18 liamzo ah a fanu Fauzia le a tlangval kum 35 mi Khurshid Mai cu duhdawtnak in an neiaw, nulepai lungkimnak tel loin an neiaw ruangah an innsang pahnih karlakah doawknak a thleng. Curuangah Manzoor in a unaupa a sawm ih a fanu tei inn cu an va urkang, a sungih um zaten an thi thluh.\nA fanu pakhat ih pasal Khurshid khal a thi, minung 7 rori an kang that. A fanu upatu ih pasal cu hnaṭuannak ih arak um ruangah a kang ve lo. A fanu upatu ih pasal Ahmad in “Sumdawngnak thuhla ruangah Multan ah ka rak um, inn ka va tlung cu kan inn a kang rero lai ka hmu.\nKa pu (a nupi ih pa) le a unaupa khal a hmun ah an rak um ih, ka hmuh veten an tlan cih. Ka pu le a unaupa cu an fanu pasal neih thuhla ruangah an lungawi lo tuk, curuangah thinheng in kan inn an ra urkang. Ka fapa thla 4 mi khal a kang that” a ti. Nauhak dang cu kum 13 mi, kum 6 mi le kum 2 mi pawl an si.\nManzoor le a unaupa cu palik pawlin an kai ngah hrih lo ih an hawl rero lai. Cun ziangtin inn an urkang ti leh ziangruangah innkang laiah an tlansuak thei lo ti pawl an zingzoi lai.\nHuman Rights Commission of Pakistan in “Kumtinten Pakistan ramsung ah nunau 100 lenglo cu an innsang, sungkhat pawlin an that. An duhmi le an lungkimnak tello in pasal an neih ruangah an that ṭheu” tin an tarlang. (#Daily Mail)\nCNF Thuphuangtu Salai Htet Ni In “A Caan Asilo Nan Pathian in Kan Chinram Ah Ruahpi A Surter, Mero A Zamter Ih Kan Ral Pawlin In Hmu Thei Lo…\nCNDF In Ralrin Peknak Thu An Suah (October 18, 2021)


England Siangpahrang Te In July Thlaah Nauneih Beisei - Chinland Today Media\nJanuary 15, 2013 10:20 am·0 comments\nLONDON: England siangpahrang thlahsawng aw vivo, Prince William le a nupi Catheirine te cun, tuikum July thla ah nau an neih an zum thu St. James’ Palace cun an puang.\n“William tei nupa cun, July thla ah naunei ding in beiseinak an nei asi (Their Royal Highnessess The Duke and Duchess of Cambridge are delighted to confirm they are expecting a baby in July) ti in thuthang cun a sim asi. Nikum Dec. 3 ah Catherine hi damlonak nei in sizung ah a um ih, cumi hnu cu mipi hmai ah a lang tuklo.\nChristmas hlante ah khan BBC’s Sport Personality of The Year laksawng, Cycle tothiam (Cyclist) Bradley Wiggins hnen ih laksawng a hlan lawngah mipi hmai ah a lang asi. Naute hi nunau maw mipa asi ding ti an theilo nan, danthar antuah vek in, nunau asi khal ah, mipa si khal ah, England siangpahrang sinak cotu ding asi.\nKan dung ih danthar an tuah mi ah, Siangpahrang in fa hmaisabik a neihnak ah nunau asi ih, mipa unau dang a nei asi khal ah fa upabik asi ruangah ah England siangpahrang sinak cu a co ding asi ti in. Curuangah, tu ih nau an neih dingmi hi, siangpahrang sinak runneitu ding asi ruangah mipi intheih an cak zet cuang asi.\nEngland Ramin Sinak Bangaw Pawl Neihawk (Gay Marriage) Siang


Mi Tampi An Um - Chinland Today Media\nApril 4, 2010 4:42 pm·0 comments\n“Na hnenah ka um a si. Zohman in harnak an lo pe thei lo ding, ziangahtile hih khua sungih mi tampi cu ka minung an si,” tiah a ti.\n– Tirhthlah 18:10\n– Luka 8:1-25\nThosaal Nipi Ni (Easter Sunday) zinglam nazi 7:00 ah New York khuapi Nisuahnaklam Harden ih Jimmy Diner dawr ah keimah lawng ka to. Culai ah pakhat pa ka cabuai ah a ra ih, “Tho ttha maw! Pathian in lo thluasuah seh,” i ti ih a gospel cahnahte a taanta hnu ah zamrang te’n a suak saal. A tettikhan micu lungkimzet in ka hni. Pathian in hmunkip ah Amah milai pawl a ret ti ka thei. Cuih zaan ah kan fanu Debbie thawn mino 300 hrawng thathozet ih an pum- khawmnak Biakinn ah kan va khawm. Thlarau thimnak ti ih an ruahnak hmun ah Khrih duhdawtzet ih an khawmnak cu midang hrangah tleunak tumpi a si.\nKum zabu 100 lai ah Paul cu sualnak le bum awknak ih hminthang a simi Korin khua ah a tlawng. Jesuh cu Messiah a si ti thu a sim ruangih dodalnak a ton tikah Pathian in, Paul ih vision sungah “Ttih hlah, sim ko aw, na beidong hlah! na hnenah ka um, zohman in an lo tuahmawh lo ding, ziangahtile hih khua sungih mi tampi cu ka minung an si,” a ti (Tirh. 18:9-10).\nKhuitawk hmun ih kan feh khal ah Pathian milai pawl an um. A tho saal mi Khrih Jesuh cu Amah theitu pawl hnenah a um ringring. Bawipa in tuih sun na umnak ah a minung pawl a ret. Hawl hngai awla an hnenah tel ve aw.\nKhrih cu a tho saal taktak zo, Hallelujah! Amen. – David McCasland\nKhristian pawl hmunkhat ih pawlkomnak cu,\nJesuh thawh saalnak theih hngilh lonak;\nHmunkhat ah lungrual te’n pehtlaihnak an nei,\nJesuh an zumnak cu a dikmi pehzomnak in a lang. – Hess\nTuih sun ih na umnak ah Pathian in a minung pawl a ret.


BJ Ka Duh - Chinland Today Media\nBJ Ka Duh\nFebruary 3, 2010 6:04 pm·1 comment\nKa lo thihpi BJ\nHey, BJ BJ BJ, kan lo duh kan lo duh, sak hrihaw… sak hrih aw… sak hri aw, na thiamtuk na aw mawi tuk, zaan varin sak aw, sak rero aw, sak rero aw tiih mipipawl aukhawk cun Hall innpi mero zaam bangin a khat theh. Zurilopawl khal zuri bangin an au ve nasa.\nBJ ih thinlung sung ah ziangdanghman a cam thei nawnlo, ka aw ih tlin nawnlo tiang ka sak ding. Ziangmihla ka sak ding nan duh? Hoilo Par Mithli kan duh…Mangtha mei timi kan duh…silo Lasi Hmeltha in saksak aw…zangfahten….hei ha hei ha…..\nBJ cu feeling takin a ding. Mic a la. Tingtang le drum pawl cu ring ih ring in an tum. Mipi tomen thei an um nawnlo, an ding theh…an au, an kio thok…an laam hai. BJ hnakih ring in hla an rak sak…mithenkhat cu BJ ai ih thiam deuh an bang sawn.\nBJ & J\nBJ a lu a kun, a sam lei dai zikten a kun…thin naa tuk, thin kuai bang in a um. Mipi pawl an di riamlo…BJ BJ an au sal…BJ a ding. Asam a phial. A baan a phar. Mipi au thawm cun BJ ih aw le awnmawi pawl a tuam khat lala ee!…\nBJ ih aw cu a mawi ko…a mawi lawlaw si ko. Mirang pawl cun sexy voice an ti. A aw ah darsumsel bangin thil mawi te a um tin ka ruat. Hlasak thiam le aw mawi an um ih BJ cu hlasak thiam khal a si ih a aw khal a mawi hrimhrim. Pheh ding rual a si lo ee!\nA netabik “Hoi Lo Par Mithli” album tla cu a mawi lawlaw si ko. A aw le awnmawi pawl a kaih awk tuk tikah mipi thinlung a neh zet. Nonawn tamsawn cun BJ an duh theh tisehla a sual lo lawlaw ding. BJ cu aw mawi a si ih a u Chin Rock siangpahrang Solomon Menrihai khi, hlasakthiam le aw sang le aw tha pawl a cem theh ve thung. A aw khal duhduh in a tuah thei ih Pop King rori a si.\nBJ a duhdawttu le ngainaatupawl cun a tui Mai Ngun Hlei Tial thawn an hla thar Zun Hla hi lei tengteng uh nan sirawlo ding tiah kan lo simthei cia. Aremcang hmaisabik ah album thar thuhlapawl kimcangten kan lo than sal ding.\nNgantu: BJ Dudawttu\nTHLACAM PHI KAN NGAH THEI LONAK SAN (8)\non November 6, 2011 at 3:15 am\nA tha lawwlaw si ko ka duh lwlw zann tin it h=that thei lo in ka ngai ring ring Bj ka lo tann tuk zuam vivo aw maw …………..zuam sin sin aw na lam ah ka tang ring2


US Ah Amah Tuamhlawmtu Siibawi A Kap That, Siizung Ah Mi 4 A Kap That – Meifar\nUS Ah Amah Tuamhlawmtu Siibawi A Kap That, Siizung Ah Mi 4 A Kap That\nUS, New Jersey, Muskogee khua ih um Michael Louis (kum 45) in amah tuamhlawmtu siibawi a kap that, lamzin ih ding pawl khal a kap ciamco ih mi 3 an thi. Cumi hnuah amah le mah a kapaw that. Michael cu a dunglam zangruh surgery an tuah, kum 59 mi siibawi Dr. Preston Phillips in a tuamhlawm.\nMay 24 ah siizung ihsin a suak nan a dunglam zangruh cu a naa deuhdeuh. Vei tampi a siibawi cu a phone ih a complain zo. Surgery an tuah hnuah a dunglam zangruh cu a naa deuhdeuh sawn’ a ti. June 1, 2022 zinglam ah meithal a lei ih Natalie Medical Building ah ava lut.\nLamzin rak khamtu cu a kap hluahhloh, amah rak tuamhlawmtu siibawi Dr.Phillips cu a kap that. Mithi dang pathum cu siibawi kum 48 mi Stephanie, siizung ih hmin cazin ngantu Amanda le damlo umpitu William Love pawl an si. Palik in, “Dr.Phillips kap that dingin ara, midang pathum cu a fehnak lamzin ih an rak ding ruangah a kap that” a ti.\nJune 1 zinglam khalah Michael in a dunglam zangruh a nat tuk thu phone ihsin a complain. Tualsung mipi pawlin siibawi Dr.Phillips cu miṭha zet a si, damlo pawl a ngaihsak thei tuk’ an ti. Michael ih sungkhat in, “A dunglam zangruh a natnak cu a rei tuk zo, asinan himi ruangah mi a that ding ti cu kan zum thei lo. Christian innsang kan si, kan innsang ah hivek mizia nei kan um lo. Kan theithiam lo, kan lau tuk” a ti.\nTulai America ramsung ah tualthatnak a thleng rero, May 24, 2022 zinglam khalah mino kum 18 mi in tlawngta 19 le zirhtu 2 a kap that. Amah khal ṭuanvo neitu pawlin an kap that ve. US president Biden in meithal neih theihnak daan hi kham ding, meithal koltu ding pawl cu an sulhnu pawl zingzoi cia thluh ding tin meithal thuhla buaipitu pawl hnenah a dil.\nSumpai Ruangah An Neiaw\nZawlnei Ti Awtu In Nupi 78 A Nei


Dinhmun | VCTH\nHome » Cahram » Dinhmun\nBy vcth on February 27, 2016.\nKa nauhak lai-ih ka Sayama pakhat ruangah ‘covo le ṭuanvo’ timi fiangten ka hmusuak.\nTlawngkhaan sung ca in siar ter ṭheu ruangah ka mit a ṭha tuk lo ti a thei. Voikhat cu ka mit zohfel ding in a tawlrel. Mi farah tlawngta nauhak ka bawm tiin mit zohfelnak si-khaan ah i kuat mei lo. Amah thawn thei aw zetmi mit sibawi hnenah a rualpi pakhat dinhmun in i hruai. Ziangbik a tuah tum ti tla ka fiang cuca lo. Pakhatkhat cu a si ko ding tiin thei hair zetin ka hngakhlap rero lai-ah nikhat cu tlawngkhaan sungah ka sayama nih mitkharh mawi te i pek.\n“Sayama, ka lak thei lo ding, a man pek ding paisa ka nei lo” tiin ka el. Kan sungsang sumpai lam-ih kan tlasam daan pawl ka sim. “Curuangah ka lo elnak si, i theithiam hram aw” ka ti.\nKa Sayama nih thuanthu tawite pakhat i sim. “Ka nauhak lai-ah kan innhnen te nih mitkharh pakhat in rak lei sak dah. Ni khatkhat ah keimah vek-ih a ṭulsammi nauhak pakhat hrang mitkharh lei sak sal in a man ka pek leh hngai ding tiin ka lung sung in thu ka rak tiam awk. Curuangah tu ka lo pek mi mikharh ih a man cu na suak hlan ah ka innhnen te nih an lo rak pek sak zo” i ti.\nCule zohnen hman-ih ka ngah dah kel lomi cohlangnak awkam thawn “ Nikhat ni ah nang tla a ṭulsam mi nauhak pakhat hrangah mitkharh na lei sak leh ding sokhaw” tiah i ti.\nBommi le pe cop ṭulmi tiin i hmu sawn loin mi a bawmtu ding, mi hrangih va ṭhahnemtu ding tiah i hmu sawn. Amah vek-ih thilṭha tuahtu ding dinhmun ah i ret.\nKhaan sung in ka suak, mitkhart cu ka kut sungah ka huum, mi farah bawn tuarmi dinhmun si loin ṭhatnak tuahtu dingih thlahmi palai vekin, Thatho zetmi kekar thawn…\nBillie Davis ih Giving and Receiving\n3 Responses to Dinhmun\nJames Thang January 5, 2010 at 3:57 am\nKan Chinmi zatein hitivek thinlung kan nei theiding a duh um nasa. Pathian in hitivek thinlung nei theidingin kan Chinmi thlawsuah hramseh.\nEi Kim July 6, 2013 at 8:38 pm\nlaimi kan zaten khati vek ruah nak nei seh la yiang tluk a ttha ding, a tu ih kan thin lung cu mi hnen ih sin a lak ih ngah ding refugee minded lawng kan nei ih mah lam ih pek sal duh nak kan nei lk le mi ih bawm cop pek cop si kan tum tla hi poi ka ti… laimi kan zaten kan thin lung khaisang kan cu….\nEe Kim July 6, 2013 at 9:36 pm\nJohan ti ttha nasa, yiang tin ha, Dinhmun timi na cahram ah “solfa” na bun hngilh ual…


Mai Far Men Par le CT - Chinland Today Media\nNovember 8, 2008 4:25 pm·0 comments\nCT: Mai Far Men Par thusuhnak kan lo neithei pei maw?\nFMP: Sim Dihai ihsin Busul le kawhhawl ei theh ah ka nu le pa thlacamsak in neihsak hnu ah ka pok. Tahan in van zam in Yangon ah ka suk. Pu Hming Lian, Thang Boih le nu Tuan Nei Thluai pawlin in thlun. Khui ka thun ih harsatnak pakhat ka ton mi cu music lam a si. Khawte ih um kan sivekin mino khawmzan vial ah electric tingtang kan tumih, aw ka thun ahcun music kimten an tum tikah ka sak theilo, asinan cui a hmun lala ah napin Pathian hnen ah zangfah ka dil tikah mangbang thlak zetin zinglam kau ah khui khat “Lungte cu au hlah seh” timi khui kan thun theh. Zinglam nazi 7 ihsin kan thun thawk ih 11am ah ka theh verver. In theitu Daw Win Shein (Drum tum le hlasak thiam) pawl le mi dang pawlin kawl hla sak dingin in sawm cih. Ka sim duhsawn tak cu Pathian in ka hrangah mangbangza a tuah mi sawn a si.\nFMP: Ahmaisa in Delhi kan rat tikah lamzin ah thlemnak aphun phun kan tong Setan pa in Delhi thlengthei lo dingin hna a tuan nasa nan Pathian in tluangten Delhi in thlen thei hi kan lungawi. Ka nau Mai Khuah Pek Awi (Awite) hi Nauhak pawl thu le hla ih in zirh bawmtu dingah tin in thlun. Awite hi kawlram Revival Baptist Church ah fulltime in nauhak zirh in Evan a tuan. Hlasak lam ah a pum a pe aw ve ih Gospel hla khui hnih “Cung sang run nuam” timi ah le “Thuthangtha meifar” timi ah hla a sak ve. A rei hlan ah Australia ih um Jemy Biak Nei Mawi (Mawite) ih bawm nakin khui thar a tuahsuah ding. Cumi hrangah thla in cam sak uh.


KNDF in timlamnak nei cia dingin Khuami pawl Ralrin an pe | Falam Online Media\nKNDF in timlamnak nei cia dingin Khuami pawl Ralrin an pe\nKarenni Nationalities Defense Force le SAC ralhraang karlak boruak sosang deuh nak hmun kiangkap ih khuami pawl cu ziangtik lai khalah Inn le Lo suahsan ṭul dinhmun an thleng thei ruangah ei le in ding siseh ṭulhai poimawh siivai tiang ralring cia dingin KNDF in thuthannak an nei.\nKNDF ih ṭuanvonei mipakhat cun “ziangtiklai khalah doawknak suak thei dinhmun kan thleng tikah mipi lam khalin timlamnak an nei cia ṭul thlang. Thuthang suak ngaihven in ralring cia dingin thuthannak kan nei duh a si. Abikin ei-in-ro pawl khawl cia seh la, cule Furpi a si tikah ruahkhamnak tipuan khal timlam cia seh la a ṭha ding. Sii le Vai khal lei cia seh la a sual lo ding. Kan boruak a sosang deuhdeuh, nasa zetih doawknak suak thei dinhmun ah kan um” tiah Irrawaddy hnen ah a sim.\nAtufang Kayah ram boruak a sosang zetih August 3, nikhat sung lawngah Bawlakhe le Hpruso myone sungah KA le KNDF kopaw in SAC ralhraang thawn voi 4 rori an kapaw. Doawknak ruangih khua suahsantu mipum ting luan an um zo.\nKNDF cu Kayah ramkulh myone dangdang ih mipi humhimtu PDF kawmkhawmmi ralkapbu an si ih hmuhtonnak tamzet neitu Karenni Army thawn kopaw in SAC ralhraang dorerotu an si.\nTuṭum ih tlangthannak an nei mi thu thawn pehpar in KNDF ih ṭuanvonei mipakhat cun “ei-in siivai pawl ralring cia dingin khuami pawl kan sim than nak san cu ralkian bawmawknak thawhmi le sumsaw a harsa tuk ruangah a si.”\n“Cuvek a si tikah kan nih lam in ral do phah, khat lam ah ralkian pawl bawm phah dingin kan tlin lo. Curuangah ralkian in hramlak ih an beu tikah remcang thei dingin simthannak kan nei mi a si” a ti.\nKayah ramkulh ih SAC ralhraang dorerotu PKPF (ကရင်နီ ပြည်သူ့ အင် အားစု) khalin doawknak a natsat cun SAC ralhraang pawl in meisa, internet, phone line le Lamziin tvp an phit ding zum a um ruangah nitin ṭul hai mi siseh, thuamhnaw, sinfen, pakan bungbel, paisa, siivai, Power bank, ni 5 deih fangfai le ei-in ro pawl timlam cia dingin mipi hnen ah ralrin peknak ca an kuat tiah theih a si.\n← UN Palai U Kyaw Moe Tun that an tum mi thuthup a puut darh\nMual in liam san zotu Chin Arsi Rev. Dr. Pa Sang ih Thuanthu Tawi →\nFalam telin rampi huap Election Commission ṭuanvonei mitamzet kaihkhih tuar


Mi Thianghlim pawl Ih Hlasak Aw - Chinland Today Media\nJune 26, 2009 7:32 am·0 comments\nBawipa, Nangmah a lo ttihzah lotu zoso a um ding? Na maksakzia a phuang lotu zoso a um ding? Nangmah lawng na thianghlim a si. Miphun hmuahhmuah Na hnenah an ra dingih an lo bia ding. Ziangahtile a dikmi na thil tuahmi cu mi hmuahhmuah in an hmu zo.” –Thuphuan 15:4\n– Job 5-7\n– Tirhthlah 8:1-25\n“Ka thin a heng lo, tuar dingzat bangraan te’n in pekkir si ko” timi ttongkam hi kan thei dah cio. Thuphuan Cabu sungih Pathian ih thutthennak thu pawl kan siar tikah Pathian in san thuanthu tluan ah sualnak a phunphun a tuahtu misual pawl hmuahhmuah cu an sualnak vekin thu a tthen hngai ti’n ruat a theih.\nPathian ih a thianghlimmi dingthluk lairelnak cu langhter a ttul hrimhrim ruangah netabik thutthennak cu lo theih lo ih um ding a si. Pathian in sualnak hi hmu loin a um lo. Thuphuan sungih a um vekin sual thu tthen lo sehla, A thianghlimnak el aw ah a cang ding. Curuangah si Pathian ih a thianghlimmi thutthennak parah mi thianghlim pawl in, “Bawipa, Nangmah a lo ttihzah lotu zoso a um ding? Nangmah lawng na thianghlim a si. Miphun hmuahhmuah in Na hnenah an ra dingih an lo bia ding. Ziangahtile a dikmi na thiltuahmi cu mi hmuahhmuah in an hmu zo,” ti’n hla an sak (Thup. 15:4). Pathian theitu pawl in A thutthenmi an soisel lo; Amah biak in A hnattuannak pawl an thangtthat sawn.\nBawipa cu a thukammi kimter dingah a khul a fung a si, tiah mi tthenkhat in ruat hman hngai sehla nan parih a thinsaunak ruangah a si sawn. Mi hmuahhmuah an sualnak ihsin an kir saal theinak ding a duh ruangah a si (2Peter 3:9). A thinsaunak le duhdawtnak parah tikcu ttha laak tahrat in sir awknak caan a si. Cuti’n kumkhua hrangih thangtthattu mi thianghlim pawl hnenah kan tel ve ding.\nPathian duhdawtnak ziangtluk a lian in a thiang,\nTah theih lo le sim theih loin a cak!\nA kumkhua in a hmun ringring ding,\nMi thianghlim le vanmi ih sakmi thangtthat hla.\nPathian ih thutthennak dik a lang thluh tikah,\nAmah thangtthatnak a thang ding.\nDawnkhamtu A Um Nawn Lo


TOKYO IH CHRISTMAS - Chinland Today Media\nDecember 27, 2008 3:04 am·0 comments\nZiangahtile nan khawpi sungih ka toihvah tikah Pathian nan biaknak hmun pawl ka zoh ih biakttheng pakhat parah kan theih lomi Pathian hnenah tiih nan nganmi ka hmu. Cuti’n nan thei lo na cingih nan biakmi Pathian cu atu nan hnenih ka phuanmi hi a si.\n– Tirhthlah 17:23\n– Zekhariah 10-12\n– Thufim 30:1-9\n2003 Christmas hlan zaan ah zuksuai thiam pawl cu Tokyo ih Sato Museum ah Christmas party tuah dingin an khawm aw. Mi tampi cun an zuksuaimi pawl cu Afghanistan ih nauhak pawl hrang fund hawlnak piahpuai ah an hlu. Rawl an ei ttheh hnu ah Mokoto Fujimura in Christmas ih sullam le an ni tla an zuksuai thiamnak hmangin midang hrangah leitlun ah ruahsannak sersiam ding caan ttha an neihzia a sim hngai.\nFujimura in, “Ka fiang ngaingai, cuih zaan ah Jesuh in a hmin hman thei lo zuksuai thiam pawl hnenah tel dingin amah le mah a sawm aw. Hrekkhat cun remnak hrang zuk an suainak khan sungah Jesuh umpinak an tep ngah zo ding ka zum. Nisuahlam mifim pawl Bethlehem caw inn a khihhmuh hngaitu arsi vekin Pathian laksawng thiltitheinak hmuahhmuah in Bethlehem caw inn ah khihhmuh,” a ti.\nPaul in Pathian cu miphunkip hnenah hna a ttuan zia, “Pathian an hawl ih an hmu theinak dingah a si,” (Tirh. 17:27-28) a ti. Amah hmu ding kan ruahsan caan ah kan hnenah a um ti kan thieh a ttul. Jesuh in a suah caan Christmas tuahnak hmunkip ah tel dingin amah le mah a sawm aw.\nArsi tleu cu sunlawinak thawn a vang,\nLeitlun ih a thimbikmi zaan tleuter dingah;\nA hnemnak le duhdawtnak a ttultu thinlung ah,\nKalvari ih Khrih cu pek rero a si lai.\nJesuh ih hnattuan le umpinak hrangah\nChristmas cu tthangphawktu a si.


Mindat Mipi in Ralkap an neh suak thei dan cu hitin an sim fiang - Falam Online Media\nApril 28, 2021 Ni Hnem Sung\t0 Comments\nMindat doawknak ih hriamhrei ralthuam nei ṭha sawn SAC ralkap riangri natukih an tuar cu Myanmar mipi an mangbang thluh.\nApril 24 in an doawk thok ih Chinland Defense Force – Mindat ca suah mi vek a si le April 28 tiangah SAC ralkap 20 hnakih tam an thi zo.\nZiangruangah SAC ralkap an tuar na?\nBoruak thlirtu pawl cun “Tuṭum ramsung kahawknak tamsawn cu SAC ralkap lam an cangvai hmasa ṭheu. Cuvek a si tikah mipi lamin voilehkhatih do ding an zum lo ruangah sibikin a lang. Cun, hmunram an thei ruang khalah a si thei ih timlamnak an nei cia mi le ralṭha zetih hmai an nor ngam mi hin tamzet a bawm ding zum a um” tiah an ti.\nSAC ralkap dotu lakih telve mipakhat khalin “mah le mah zumawnak/rinawknak kan nei. Adikmi lam ih ṭangmi kan si ti kan thei tikah thih ngam rorin kan do ngam. Cun, hmunram umdan khal kan thei ih kan lungrual fawn. Cule ralthuam hriamhrei neihmi a thlauaw zia kan thei ciang ih hmaton in kan do duh lo. ပြောက်ကျားစနစ် kan hmang ih kan kap hnu, in kap man hlan ah kan hrial lohli. Curuangah hmaisabik ah neh nak kan co ti`n kan hmu” a ti.\nMindat Doawknak ah SAC ralkap thi an tam https://t.co/L6XO8ZTIxj\n— FOM (@FOM66530376) April 28, 2021\nAn kapaw thok dan\nApril 24 ah ralkap ukhruai duhlonak langterin khuasung ih zuk/ca ben mino 7 cu SAC ralkap in an kai. Thlah lohli dingih mipi dilngennak an cohlang lo ruangah doawknak a suak thokmi a si.\nKhuami mipakhat cun “hmaisalam ahcun kaphnih theihthiamawton in thu kan rel rem nan netalam in lamzawh in kham ih kan mino hruaitu tiang warrant an suah. Cuih tlun ah NUG cozah kan cohlang timi langterin khuasung ih zuk bentu mino 7 an kai. Thlahzalen dingin kan dil nan thlah an tum lo. Anmah lamin in ngair hmaisa ruangah doawknak a ṭan mi a si” a ti.\nSAC ralkap lam cun kan thlah sal ding ti`n mipi an bumkual lawk ih mipi ṭhih in khuasung motor cycle to lai mipahnih an kap hmasa. Cutin April 24 zaan in Mindat ah doawknak a thok.\nApril 25 ah buainak dang a um hran lo nan kaphnih in timlamnak an nei veve ih April 26 ahcun CDF-Mindat in SAC ralkap an nuai thok.\nLamziin lailak in CiilNuai an tuar\nKhuadang ralkap an cah bet ding tiah zumnak a um cia ih Pakokku lam ih ra ralkap motor cu Mindat khualuhnak Golf bualrawn kiangin an rak bawh cia ih an ciilnuai nakah SAC lam ralkap thi, hliamhma tuar an um tlun ah an motor khal a kaang.\nMatupi ihsi ra mi ralkap motor pathum khal Mindat thlen hlan peng 30 hrawngah CDF-Mindat le khuami pawl in an rak ciilnuai. Dung-hmai in an naui ih hmai khal nor theilo dung khal siip thei loin an tartahaak. Cumi ah amalbik SAC ralkap 10 an thi tiah theih a si ih Chin Human Rights Organization (CHRO) cun 15 hnakih mallo an thi tiah ca an suah.\nSAC ralkap lam cun Mindat Golf bualrawn kiang ih ciilnuai an tuar thu cu thuthang ca ah an suah nan peng 30 hlat ih ciilnuai an tuar thu cu an ngan tel lo.\nSAC ralkap in CDF-Mindat hnen ah Kahawknak cawl hrih dingin zangfah an dil https://t.co/mmyDnj0xWc\nKapawknak cawl lawk dingin SAC ralkap in zangfah an dil\nApril 27 zing ah SAC ralkap lam in RPG le meithaltum phunphun thawn mipi` ralkhambuuk an kap thok. Ralthuam hmanmi thlauawtuk ruangah le nunnak liam lak men phang ah nazi 10 hrawng ah mipi lam dung an siip.\nKhuami pakhat cun “Meithal hmanmi thlauawtuk ruangah mipi lam dung kan siip. Lolakmen ih tuar ding kan duh lo. Cun, an mah lam ralkap 30 kan ceepbetmi hrang an thla phang deuh siding. SAC ralkap lam in biakaw dingin kut in hlan” a ti.\nMindat dinhmun (April 27, 9 pm) https://t.co/kBqoDWb088\nAn dawraw suak lo\nKaphnih biakawnakin April 27 zaanlam ah kahawknak an cawl lawk. Nan, an karlak thurel a rem theilo. Mipi lam cun tubai ih kaihkhih tuar mino 7 le hlanta mi panga thlah dingin le SAC ralkap dungsiip dingin an dilngen. Nan, ralkap lam cun mi 7 thlah ding lawng kan lungkim tiah an let sal.\nRalkap lam khalin mipi` reetbeetmi ralkap 30 luatter dingin an dilngen ih kaihkhih tuar mi 7 le ralkap 30 thlengaw an beisei. Nan, mipi lam cun ralkap 12 lawng kan luatter thei tiah an let ve.\nZolam thlah hmaisa ding timi ah mipi lam in an milai 12 thlah hmaisa an beisei. Ralkap lam khalin ralkap 30 thlah hmaisa dingin an beiseive thung. Nan, mipi lam cun Tahan ṭum ih ralkap mizia an thei ciang ruangah ralkap duhthlun an tum lo.\n“Ralkap 30 kan ceeptarmi le tatyin 247 ih ralbawi thlengaw dingin thu kan dong. Thluak an hmang tum khal si thei ih, cumi ralbawi cu kan kut ih um ralkap 30 lakah a rak telziar khal si thei. Ahrimhrim ah ralkap rank niam hrangah ralbawi apaw tivek a um dah keel lo. Kan nih lam cun kan milai 12 suah ding kan beisei. Nan an nih lam cun 7 lawng thlah in ralkap 30 thawn thlengaw an beisei. Curuangah a awmanglo tiah ruahnak kan nei ih biakaw tluanglo dinhmun vek cu kan si” tiah khuami pakhat in BBC hnen ah a sim.\nTufang Mindat dinhmun cu a sosang zet lai tisehla a sual lo ding. SAC ralkap lam in mipi kut ih um an ralkap 30 cu an zoh liam men lo ding. Mipi lam khalin ralkap kut tuar men duhlo in an do let tengteng ding. (BBC)\nThubet : April 27 zaan ah SAC ralkap in mino 7 an thlah tiah theih a si.\n← SAC ralkap kut tuar in Tedim tlangvalno nunnak liam\nChinland Defense Force – Mindat le SAC ralkap karlak Thu rel tluang →\nParalṭha Salai Van Lawh Cung in ram le miphun hrang nunnak hlan


Russia tuar nat zia, an mah cozah lala in pholang - Falam Online Media\nRussia in Ukraine a luhcilh hnu, leitlunhuap ram ṭhenkhat in mi ram luhcilh ih ral thoter ti`n Russia cozah cu a phunphun in hrem nak an tuah.\nPresident Putin telin Russia cozah le an lamṭang media ṭhenkhat cun hremnak pawl cu ziang si tham lo vekin online ah an tarlang nan, a tu ah an tuar nat zia langtertu “Russia phat santu ram pawl” tiih tarlang mi ram cazin pawl cu cozah rori in Putin hmin khen in an suah a si.\nCumi cazin ih telmi ram le state pawl cu “United States le Canada, EU states, UK (Jersey, Anguilla, the British Virgin Islands, Gibraltar tipawl an tel cih), Ukraine, Montenegro, Switzerland, Albania, Andorra, Iceland, Liechtenstein, Monaco, Norway, San Marino, North Macedonia, and also Japan, South Korea, Australia, Micronesia, New Zealand, Singapore le Taiwan” tipawl an si. (Taiwan cu China ram vekih ruahmi a si nan 1949 kum lam ihsin mahte ukhruaiawknak an hmang zo)\nTarlangmi ram le states pawl cu Ukraine luhcilh a si hnu, Russia cozah hremtu lole hremnak rak pompitu ram pawl an si ih, Russia cozah cun kan ram phatsantu tiah an tarlang a si.\nRussia ram pursum tuahnak lam phitsaktu le hremnak lungkimpitu letlunhuap ram pawl cu Russia cozah in hrem leet dingin hmalaknak a nei rerolai tiah theih a si.\nUkraine politician hminthang pakhat cun hitin a rel.\n“Ram picang le leitlunhuap pawlkom pawl ih hremnak cun Russia a ti na zet. Ziang si tham lo vekin Lem an cang nan hmalaknak an nei mi pawl hin an dinhmun a langter. Abikin SWIFT banking system hmang thei lo dingih an kham mi hin a ti na zual. Leitlunhuap sumsaw transfer nak hrangah China cozah an biak ih bank account thar an ong. Cumicun an tuar nat zia a ti lang ih, “kan ram phatsantu kan hrem ding” an ti bet mi cun an phenawknak a hlit sak thluh” a ti.\n← Falam-Hakha ziintluan le Rihkhawdar doawknak ah Ralhraang SAC ralkap 80 luan Thi\nSAC ralhraang in Hmatpungtin tuah lohli dingin Mipi a nor nak san →


Nau Hnawi fawh lai Video zuk ih Paisa hawl Nuthlawi Pawl (+VIDEO) – Ethuthang\nNau Hnawi fawh lai Video zuk ih Paisa hawl Nuthlawi Pawl (+VIDEO)\nMay 25, 2018 May 25, 2018 Iris Hnem Leigh Felten, World\nOnline ih paisa hawl daan hi a phunphun in a um. Daan thawn milaw ih paisa hawltu an um vekin, nunraawng zawng, daan pahbal ih hawltu tla an um ve.\nCu pawl lak ah Tallahassee, Florida ih um kum 5 tlun lam nauhak piano zirh ṭheutu Leigh Felten (kum 31) ih paisa hawl daan cu a danglam zet. A fapa hnawi a fawh lai rori cu video zuk in youtube ah a thlah ih cutin paisa a hawl. Amah vekih paisa hawl an tamzet nan a nih thuhla cu a danglam hlei ce.\nA mah hin thla 18 mi fapa pakhat a nei ih a cui` a fapa te hnawi a fawh ttheu lai video cu youtube ah Sugar Leche Baby ti mi hmin hmang in a thlah ttheu.\nA video upload mi pawl ah cun motor par, it phah, rawl suang phah,hnawi hmet phah, nau awi phah in ziang tin nau hnawi kan fawh ding timi ca a ngan tel ttheu.\nA si nan a video pawl hi ciang zet ih kan zoh ahcun nau hnawi fawh daan zirh duh ruangih a zuk aw mi a si lo ti cu a lang fiang zet. A video zohtu tam sawn khal in ziang a duh san ti theithiam in youtube hnen ah an report ṭheu nan Education purpose in ka zuk mi a si ti`n a ṭang teuteu ruangah a video delete sak in a mah kai theih a si lo.\nNan, vansiatnak ah Crawford County, Wisconsin ih police pakhat cun nunau pakhat in a pasal ih ret thupmi tak lawng in naute zuutmet phah ih hnawi fawh lai video pa 7 lai a hmu thu le video sung ih nunau nu thawn sex hmang dingin a pasal a feh thu a report ruangah police pawl cun Tallahassee police hnen ah phone in thu an than hai.\nTallahassee police pawl khal cun thu an dawng veten Leigh Felten ih inn ah feh in an va kai. A inn sung ah mipa zahmawhlem keng phah in tak lawng ih nau hnawi a fawh lai video tam zet an hmu bet ih mipa hrekkhat thawn live chat aw in nuam a ceen lai video tamzet khal an hmu suak.\nA fapa te cu ṭuanvo neitu pawl in an lawng ih a mah cu thawng an thlak.\n***2015 ih thilcangmi a siih a danglam tuk ruangah ka run post sal mi a si. A youtube channel cu kan dung baite ah an delete sak ih midang ih post sin mi video ………..\nHicu midang VIDEO a si.\n← Vawkua sung ih Hnawm hlon mi sar ter sal : Cawngve uh si……….. (+VIDEO)\n“Anechoic chamber” sungih minute 45 luan totheitu an um lo (+VIDEO) →\nHramlak Zawngrual pawl ih cawmmi nauhaknu cu a nu le pa thawn tongawsaal\nApril 22, 2018 Iris Hnem Comments Off on Hramlak Zawngrual pawl ih cawmmi nauhaknu cu a nu le pa thawn tongawsaal


Zarhpi Zan Ah Liverpool vs Chelsea – Times Of Chinland\nPremier league round 34nak hrang zarhpi zan myanmar 10pm ah champion tumzet Liverpool in top 4 luh tengteng tum Chelsea an rak mikhual dingih puai a rorum in a sosang tuk ding.\nTui dinhmun premier league top 6 umdan cu Liverpool puai 33 ah hmat 82,Man City puai 32 ah hmat 80 ,Chelsea puai 33 ah hmat 66, Tottenham puai 32 ah hmat 64, Arsenal puai 32 ah hmat 63 le Man United puai 32 ah hmat 61 pawl an si.\nChampion ding le top 4 hrang zianghman a fiang thei hrih lo ih puai cem zik tiang zuam aw tuito ding an si.\nLiverpool lamah hremmi player an um lo ih dam lo khal Chamberlain le Lallana lawng an si thlang.Gomes a dam fel zo ih duh cun hman theih in a um.Chelsea khal in hremmi player an nei ve lo ih Drinkwater a dam thei hrih lo tilo cu upa ah dam lo ciamco an nei lo.\nChelsea in Liverpool Innpi ih lek nuam an ti zetih tui season carabao cup khalah 1-2 in Anfield ah nehnak an rak co.Culawng siloin Liverpool cun Premier league rori ah puai 6 sung rori anmai Innpi Anfield ah Chelsea neh thei loin an rak um.Asinan,tui season cu Liverpool an danglam zetih an hlan bangin cangsual an tum lo zet.Tui season hrang Premier league ah veikhat an rak do aw zo ih Stamford Bridge ah 1-1 in an rak duhtawk aw.\nInntek Liverpool hi Man United an duhtawk hnu ah puai 8 tiang rori a peh ih nehnak co thei team an si ih Chelsea cu Everton an neh lo hnu ah a peh ih puai 4 nehnak co thei ve an si.Chelsea hrang Hazard a lek tha ciamco ih tleirawl Odoi khal theihhngilh men ding a si lo.Cutilai in Livierpool hrang dungkham Van Dijk le Robertson an lek thatuk ih laitlan Keita khal a lek tha thok.\nPlayer an nei tha veve ih Champion tum le top 4 um hnget tengteng tum a si ruangah an puai a pi dupdo dingih mit a tlaizet ding.\nkick off cun Liverpool 2-0 Chelsea tiin a ruahdan a rel cia ih nangteh ziangtin ?\nTuizan Ih Serie Champion Thei Juventus Team News


Iran Cozah In BBC Correspondent Dawi Suak - Chinland Today Media\nJune 23, 2009 2:33 am·0 comments\nTui sunah Iran Foreign Ministry thupuangtu Hassan Qashqavi cun thuthangca latu pawl hnenah Iran ram Cozah dodal tupawlin buainak an tuahnak sancu US leh Europe ram hruaitu pawlih forhfial leh tawtawh ruangah a si tiah a sim betsal.\nHassan Qashqavi cun Iran ramin Cozah hngetkhoh a neih ding leh Islam sakhua kaihhruai awknak hnuai ih a um dingcu US leh Europe ram pawlcun an ttihzet a si a ti.\nQashqavi cun US leh Europe ram hruaitu pawlcun Iran ram tibuai ding zawngleh Cozah thilri siatsuah ding zawng hlir ih forhfial nak thu thuthangca leh TV Channel khalah an tarlangih Iran ram cu do awknak hmunpi tlukin an tarlang a si ati. Europe ram leh US cu mipi duhdan ih rorel nak do kalhtu ah a puhih BBC leh Voice of America Network pawlkhal Cozah ih kilkhawi mi leh thunun mi TV Programme ih an ruahthu a sim.\nHimi thupawl ruangah BBC Correspondent, Jon Legne cu Iran ram ihsin an dawisuak ih, an dawisuak naksan bikcu BBC cu British Cozah hnuaiih a um ruangah leh Iran ram siatnak ding leh ramdang pawlih a se zawngih an hmuh theinak ding lawnglawng ih hnatuanah an puh. Himi laiah Iran ram buainak cun zia umlam a pan thei cuanglo ih, an buainak ruangah minung 10 an thizo ih minung 457 ankai ih cumi sungah thuthangca latu minung 23 an tel. Opposition hotu Mousavi cun thil diklo phorhsuak ding leh pholang dingih an thilti micu mipi hrang asiih an tumtah mi an hlawhtlin tiang an buainak cu an fehpi vivo tumthu a sim.


Obama Ih Unau Pa In Ramthu Buaipi Tum Ve - Chinland Today Media\nObama Ih Unau Pa In Ramthu Buaipi Tum Ve\nJanuary 19, 2013 11:52 am·0 comments\nKOKELO, KENYA: US President, Obama ih unau (Nu dang, pa khat) cun, anih khal in ramthu buaipi ih, Kenya ram ih hrilawknak um leh dingah, seat nei ve ih, ramthu ih um a cak ve thu asim. March 4 ah, Kenya ram hrilawknak a um ding ih, cutawk ah anih khal in an ram hrangah a theitawk ih hnatuan a duh thu a simsuak ve.\nMalik Obam ti ih kawh, kum 54 ti zo cun, AFP thawn interview nak aneih nak ah, “Ka nau pa in US ram rori a hruai ih, leitlun theih in mi calling pakhat a hung si. A hlawhtlinnak pawl ka hmuh tik ah, keikhal ramthu ih telve duhnak thinlung in neihter asi” ti in asim.\nMi tamtak in cumi a tongmi thawi pehpar in, Malik Obama hin seat pakhat co ve in, hmailam ih Kenya ram hruaitu ding ah a tling ngaingai asi ti ih titu khal an tam zet. Kenya ram hi ram harsa ve zet asi ih, mi tamtak ei le in ding neilo tampi an um. Cupawl hrang ih runsuahnak hna le, an hrang ih theihtawk in tuan ve cu a duh ngaingai ih, mi harsa pawl a hmuh tik ah, amah khal a um a nuamlo asi ti in asim bet.\nMizoram Mipi An CM Tlunah Lungawilo\nObama Leh Saudi Arabia Hruaitu Thar Pawl Tongaw


Raltlan Chin nu Meithal thawn kap that a si | Falam Online Media\nRaltlan Chin nu Meithal thawn kap that a si\nMay 30, 2020 admin\t1 Comment Chin refugee, Chin Thuthang, Paletwa\nThlanglam laitlang Paletwa khuasung ih um Aukmi Letwah raltlan pawl cu tik-thing lak dingin laawng thawn an feh lai ah zo ti theilo in meithal thawn a kap hai ih kum 70 mi nunau pakhat a thi tiah theih a si.\nTuzing nazi 9:30 hrawng ah rawlsuan nakding thing lak tum ih feh Aukmi Letwah raltlan pawl, laawng an to lai ih kah an tuar mi a si ih thing khal lak man lo in an tlan ṭheh sal thu, thing lak dingih telve mi pakhat in Chin Human Rights Organization hnen ah a sim.\nAmah cun, “tiva ralkhat lam ah minung 10 hrawng in tik-thing lak dingin tuzing nazi 9:30 hrawng ah kan feh ih khua kan thlen hlan ah hramlak ihsin meithal thawn in rak kap. Thing khal lak man loin kan tlan ṭheh ih laawng par kan thleng hnu ah Daw Hoih Khin an kap ngah. Cerek in a el ah a ngah ih a pum hmailam tiang in a pop thluh. Operation tuahnak ah zohciang dingin an ret” tiin a sim.\nHih thuhla thawn pehpar in Aukmi Letwah khawUk khal in “Hinah ih um kan khua pawl rawlsuan nakding thing kan nei nawn loih thing lak dingin minung 10 hrawng an va feh. Khua an thleng hlan, raalkhat hramlak ihsin an rak kap ih an rak kir lohli sal. Pi tar pakhat an kap ngah ih a hmun rori ah a thi.A ruang zohfelnak an nei hnu zaanlam nazi 1 hrawng ah an phum” tiin a sim.\nRalkap lam in a ruak zohfelnak an nei. Zoih kap mi a si ti theih a si lo nan an kap nak kiangkap hrawngah ralkap ခလရ (၂၈၉) hmunkhuar in an um ti cu theih a si.\nAukmi Letwah khua cu Paletwa ihsi nisuahnak lam ah a um ih inn 130 hrawng a si. Kawl ralkap le AA buainak ruangah an inn le lo tamzet a siat. Boom thlak khal an tuar ṭheu ih hliamhma tuar thi le hlo khal an um ruangah khuasung mi pawl cun 19/02/2020 ah thinphang in an khua an suahsan ih Paletwa ah raltlan dinhmun in an beu.\n26/05/2020 khal ah zo ti theilo mi in Aukmi Letwah khua cu a urkang ih inn 100 lenglo a kangral thluh. An khua a kang hnu haal ding ih vafeh laawng pahnih khal zo ti theilo in meithal thawn an kap ih zoh khal zoh man lo in an tlan thluh sal ti a si.\nref : CHRO\n← NYC Bus Drivers Union in New York palik fial mi tuah duh lo\nThuanthu tawi : Tulai Mi Lar Mithi-Kuang Phur Phah ih Laam pawl hi zo an si? →\nCBC biakinn cu Zu le Sa ceen nakah Ralhraang pawl in an hmang\nAugust 31, 2021 August 31, 2021 Ni Hnem Sung 0\nOne thought on “Raltlan Chin nu Meithal thawn kap that a si”\nSui hu mang\nFalamonlinemedia.com nan tuah mi hi a tha tuk… kei tla tel ka duh ve …\nLung awi …


Thleidanawknak cu Sihte, tulak hridai hman in an hmang ve - Chinland Today Media\nThleidanawknak cu Sihte, tulak hridai hman in an hmang ve\nMarch 1, 2009 5:14 pm·0 comments\nThleidanawknak kan ti mi hi kan lei lungpi a dam sungah cun a cem dah lo ding. Ziangruangah tile leilung tlun le a sungih um cangtheimi hmuahhmuah in an hman cio a si. Tupi sungih thing le hri pawl tiang hman khin sangsawn si cuh aw in an ngerhaw. A sangsawn le a tum sawn in a nau ta sawn le niamsawn cu khuahkhirh zetin an uk theu.\nA fatebik rannung Sihte khal in an rak hmang ve. Sihte a zingzoitu pawl cun Sihte hi phun hnih in an then. Bawi le sal tin an then. Sal Sihte pawl cun an pule ei ding rawl Fur, Thal, Thlatang tiloin an hawlsak theu. Cumenlawng hman tawk loin cui sal Sihte pawl cu an pu le in an duh dandan in an herh kawi ih an uk bet.\n‘Thlei danawknak cun mah le mah ti niam aw a si’ tiin mifim pawl cun an rak ti. Thlei danawknak a umnak hmunah cun lungrualnak a um thei lo ih, thenawknak lawng si loin ralawknak a suahpi theu. Thleidanawknak hi do neh a theih lo, asinan thlei danawknak aiah theihthiamawknak hmangsawn in thleidanawknak siloin theithiamawknak in kan thleng thei sawn a si. Mi thangso kan si thei nak dingah le mi cangkang kan si thei nak ding ahcun mi pakhat ih phutawk te ah pakhat le pakhat thazang pe ih fuih aw in Thleidanawknak cu Theihthiamawknak ah kan thleng thei ding a si.\n* * thlacam maw lungawi thusim?* *


Mi pahnih That in Hramhrik Thatsii thawn Thataw Tumtu Inn-saangpa An Kai | Falam Online Media\nSeptember 5, 2020 September 5, 2020 admin\t0 Comments crime\nSeptember 4 zaan nazi 8 hrawngah Mingaladon Township, pah-lah-yah veng ah naam thawn dawtthataw an um timi thuthang cu Mingaladon palik in an dong ih zingzoi dingin a hmun ah an feh.\nAhmun an thleng ih an buainak innsung an lut tikah naamat hriamhma tuar mi 4 an hmu.\nNamdawt/at tuar mi 4 ah pahnih cu nunnak cem cia in an va hmu. Kum 6 mi Tun Myat Ya Ti Soe le Myo Myo Thant (kum 42) cu naamat hrimhma tuar, nungdam in an rak um ih Kum 13 mi Win Htet Kyaw le Mah KyoKyoWay cu thi cia in an va hmusuak.\nPalik cun zingzoinak an nei ih naam thawn mi dawttu cu Mah KyoKyoWay ih pasal hlun Moe Thu Rah (kum 44) a si timi an theisuak.\nHih thuthawn pehpar in Mingaladon palik ṭuanvonei pakhat cun, “thilumdan cu, KyoKyoWay le Moe Thu Rah cu tuhlan kum 5 rei zo ah an ṭhenaw. An pahih karlak ah hmuaw thiamlonak a um ruangah nupa lungkimnak thawn thuṭhenzung ah an ṭhenaw fel.”\n“Asinan Moe Thu Rah cu a lungkim theilo ih buainak hawl in a nupi hlun KyoKyoWay tei` inn ah a va siim hai. Inn-teek-nu thawn ṭongkam an elaw ih mi pahnih in an ṭhen tum lai fangah naam thawn a dawt hai” tiah MMtimes hnen ah a sim.\nTualthattu Moe Thu Rah cu an buai hnu nazi 2 hnu ah palik in an kaingah. Amah cu a nupi thawn ṭhenawnak hminkhen caphek kengin lungfim loin a rak um ih a kiangah hramhrik thatsii dawng khal an hmusuak.\nṬuanvo nei palik cun, “Thataw tumin hramhrik thatsii a in. Lungfim loin a um ih an nu thawn ṭhenawknak hminkhen caphek dungah ‘ka thih pang sile in ngaithiam hram uh’ tvk cangan mi khal kan hmu cih” a ti.\nTu ah, Moe Thu Rah cu siizung ah an tuamhlawm ih pukmah 302 thawn thubuai tuahsakin a thuhla an zingzoibet a si.\n← Zinghnam kua tiang Electric vang ding ka timi cu – Pu No Than Kap\nDonald Trump dinpitu tamtuk ruangah An Cet Lawng a pil phah →\nKalaymyo ah Hmun hranhran in Bomb puak le Meithal thawm a thang\nChin ramri doawknak ah Ralhraang lam mithi an tam\nSeptember 9, 2021 September 17, 2021 Ni Hnem Sung 0


Pathian a um lo ti thehdarhnak, Italy ah - Chinland Today Media\nPathian a um lo ti thehdarhnak, Italy ah\nJanuary 18, 2009 2:09 pm·0 comments\nItaly mi pawl cun Pathian a um lo tiih khawpi tlan bus ih an tar mi cu mipi pawl le ramkhel tu party pawl ih dodalnak a nasat tuk ruangah cawl ter sal dingin thusuah an tuah. Italy ih an tar mi cu “Pathian a um lo ti cu thuthang sia a si. Nangmah in na ttul lo tihi thuthangtha a si” ti in Genoa khawpi tlan bus tthenkhat ah cun tar a si.\nThehdarhnak ding hrang lungkimnak cacuk hmin nem dingih an timi cu mipi hnen khalah zem a si zonan thuneihnak neitu (agency) pawl an lung an thleng ruangah, hi kan thil tuahmi cu thehdarhnak tuah dingih siannak thawn a rem aw sal lo a si tiih an sm sal thu Giorgia Vilella of The Italian Union of Atheists and Rationalist Agnostics (UAAR) cun thuthang lakhawm tu pawl a sim ve.\nVillella cun hi thu ruangah rorelnak ukil hmai khal ih rel sal nak nei ding an tum thu le Italy khawpi sungah Pathian a um lo tiih thehdarhnak ding hmalaknak cu fehpi thotho an tum thu an sim tel bet.\nPathian a zum lo tu pawl Atheists pawl hin Barcelona, London le Washington ih khawpi bus pawlah Pathian a um lo tiih thehdarhnak cu tarin an tlan tir zo.\nPathian a um lo – Atheist in thehdarnak tuah\nKawlram In Thawngtla 11000 Suah Ding\nMo Lawm Mipi Kap\nFACEBOOK IHSIN THINLUNG SIAR THEIH NAK TUAH THLANG DING


Mihlo Khanlung Phun A Cu! - Hre Mang\nMihlo Khanlung Phun A Cu!\nPACANG/NUCANG TTHA SIDAN PHUNPHUN\n1) ADAM: NUPI THULUNG\nAdam cun Pathian thu hnakin a nupi thu a lungsawn. Pacang pakhat pa cun porh aw zetin hitin a simdah, "ka pacangpi pawlin mitthangtu nahzi (alarm clock) an nei, kei cun kan nu'I kiu ka nei" a ti. Cuvekin nahzi ttul loin nupi thekthawi ttha zingtin te thawh cut tikah mi tthang thei tu neih cu a ttha zet nan Adam vekin Pathian thu hnakin mai nupi thulun ruangah leitlun milai hmuahhmuah sual, Satan thang sungah tlaklut pi a rak um thei. Pathian thu hnakin nupi thulun ruangah insang, vengpi, khawsung, kawhhran le pawlkom tiang buainak thlen can a um thei. Adam vek pacangttha laimi lakah an um ve pei maw?\n2) ABRAHAM: PATHIAN THULUNG\nAbraham cun Pathian thu a lun ruangah a pupa ram cu a suahsan ih a theihdah lo nak ramah a feh. A pupa ro le ram le sunglekhat suahsan in a theihdah lonak ramah feh ding cu ziangtluk a har in a ttih ding? Cui hlei ah Pathian in a neihisun fapa Isaac kha thawinak nung ah pe/that dingin a fial tikah afapa cu rai thawinak hrangah pe dingin tlangparah a fehpi. Amai tisan duhzawng, lungawizawng, le a nunnak ih a ruahsan mi, a tesinfa tiang Abraham hmin hlo lo nak ding hrangah a ruahsan mi, a fapa neihsun khalkha Pathian in thawinak hrangah pe dingin a fial tikah tuah dingin a fehsuak. Ziangtluk pacangttha saw asi? Abraham vekin, Pathian thulung in lei tisa ro, nuamnung, milai ruahsannak, le lungawinak tiah ruahsan mi pawl dungtun in Pathian thuhnuai ah a nungtu laimi pacangttha kan nei maw?\n3) GEHAZI: THUPHAN THAWN NGAHNAK (II Siangpahrang 5:1…)\nGehazi cun Pathian thu hnakin sumpai ngah nak kha thupi sawnah a ret ih sumpai cu ral bawipa Naaman hnen ihsin a lak tikah phar natnak kha a damsung a tuar phah. Dik lo zetin, Pathian thu lo vekin ngah nak pawl in milai hmailam, Pathian hnen ihsin thlawsuah a kham sawn timi hmuh theih asi. Gehazi ih pacangttha sinak cun rei lo te sumpai le hlawnthil le ri parah lungawinak a thlen nan a rei lo te ah pharnatnak le riahsiatnak asi. Mi tampi cu dik lo zetin Pathian thu kalh in sumpai le thil le ri an ngah ruangah a dam thei lo mi phar nat nei vekin an damsung a hmangtu mi tampi an um thei asi. Laimi rawngbawltu lakah Elisha ih dungthlun Gehazi vek hi kan um pang pei maw?\n4) DAVID: ISREAL PAWL RAAL GOLIAT THAT TU\nDavid cun siangpahrang a ttuan hlanah Isreal pawl thinphang le kur rero ko a tuah tu, Goliath cu Pathian thu vekin a do ih a neh tikah leitlun milai san cem tiang pacangttha tiah a hmin ngan, siar, rel ringring asi. Goliath vek ka hmai ah ral thah ding um sehla, David vek pacangtha ka cang ve ding a ti tla kan um pang maw. Zumnak le tisa ah na kiangkap ah a um mi na unau pawl, na miphunpi zan itthat thei lo ko a tuah tu, ttih le khur ko a tuah tu, thlaphang ko a tuah tu, an nitin nun ih Goliath kha na thah sak asile David vek pacangtha na si ve.\n5) ABSALOM: MAH HRINGTU PA DODAL IN LAL/UPATNAK CUH\nAbsalom cu kawtka ah amai pa'i siatnak aukio rero in mipi pawl kha ttongkam thlum le nal in a rak bum ih Israel siangpahrang sinak a rak cuh tikah a mai thihnak, thihsia in rei lo te ah a dung a thlun cih. Absalom vek cu a lawman tuk zohman tulai sanah, laimi lakah kan um lo ding kan ti men thei. Kan harsat can ah in bawmtu, kan hrang tthatnak tisa le thlarau lam in cawm tu, thangsiat le relsia in mai hmaikhua a sial rero tu pawl hi Absalom ih rualpi ttha, Absalom ih pacangtha sinak vekin pacangtha sinak hawl rero tu an si. Himi casiar tu lakah cuvek kan um asile hihi theih a tha; Absalom hin a tawn dingmi rak thei cia sehla amah hringtu, a pa thangsiat tahratin a tuah mi, Israel siangpahrang sinak a rak cuh mi kha a tuah lo ding. Cui hlei ah zir bet dingmi pakhat cu midang siatnak, mi relsiatnak, le thangsiatnak pawl hmanrua ah hmang tahrat in lamttang a hawl tu pawl cu a nget cia mi thingrua thawn in a sak rero tu vek an si. Absalom ih zawh mi lamzin vek zawh lo dingin ralring cio uhsi.\n6) ESTHER: RAM LE MIPHUN HRANG NUNGNGAM\nEsther cun a miphunpi pawl luatnak ding hrangah amai nunnak le dinhmun tiang hloh thei mi lamzin zawh in siangpahrang pa hnenah thu a thlenih Israel pawlin zalennak an ngah, thihnak ihsin an luat phah. Esther vekin siangpahrang nupi cu sidingna ka tuah ve ko ding, a titu kan um pang maw? Na kiangkap kha zoh aw la, tisa le thlarau sal ah a tangmi, thihnak lamzin ah kan mipi, le miphun a fehpi rero tu thuanthu santiluang hi kham dingin na dinhmun ih a tlin tawk in sangka a ong aw mi ah kekar in na fehsuak ding maw? Na neihmi, theihmi, ti theimi a hlawkpi tu ding na miphunpi pawl, tisa le thlarau ah na unau, na thisen zawm pawl hnenah na pe siang maw? Cutin na tuah asile Esther vek nucangtha na sive.\n7) MIHLO PACANGTTHA\nJACOB/ISRAEL in fapa hleihnih a nei; Reuben, Shimon, Levi, Judah, Issachar, Zebulun, Dan, Naphtali, Gad, Asher, Joseph, and Benjamin. Hi pawl lakah santhar Israel kumpi/cozah in a hmuhsuak sal thei nawn lo mi an um. Leitlun hmun killi ihsin Israel hnam hlo kan si, titu an suak cupco.\nCuvek in Laimi pawl khal leitlun hmun killi ah kan tthekdarh theh zo, kan unau, kan cipi, kan thisenpi, kan miphun pi lakah kan pupa ro, ram, thuanthu le nunphung, kan miphun Pathian thei nawn lo in a hloral ta ding an um pang maw? An um asile Falam Khuanu Khuapa pawlin tuisi thawk in Falam khawlipi sungah "MIHLO KHANLUNG' an phun cia asile leilungpi a dam hrih ahcun kan tesinfa pawlin mihlo an run hawl tikah khuitawk ramah zo pawl an hlo ta timi an run theithei ding. Curuangah, kan pupa ro-ram a suahsan ih dunglet a hawih nawn lo tu pawl, miphun dang ramdang ah a hlo ral rero zo tu pawl hrangah tuisin Mihlo KhanLung phun a cu zo nan ti cio lo maw? Kan tesin fa pawl an rung anhai tuk dah ke!


BJ & Ngun HLei Tial Kan Ra Thleng - Chinland Today Media\nBJ & Ngun HLei Tial Kan Ra Thleng\nFebruary 23, 2010 9:57 am·0 comments\nRam khat le ramkhat remawklonak siloin Chinmi baroh zatlote sungih ‘nan ni kan ni’ ti’h hmuh thiamawklonak le thupisawn ih ruahawknakpawl cu Chin hlasakthiam hminthang BJ le Mai Ngun Hlei Tial in “ZAI HLA MAWI” Album thawn tawpter an tum.\nKan CT Palai le BJ biakawknak ahcun “Chinmi sung ih Falam le Hakha remawklonak a um pang asihman ah hi kan zaihla thawn daih ter ding tumtahnak kan nei” a ti. Lungawi umzetmi thil pakhat leh cu BJ le Ngun Hlei Tial cun kum reipi hnu ih Chinmi hmuhawksualnak a um lo nak ding ah zaihla thawn hmai in hruai cia a si.\nZAI HLA MAWI Album hla phuahtu BJ, Zunphir, Ngun Hlei Tial, S. Hu Lian le Herh Lian pawl cun an thinlung kuai zet le feeling zetih ram le miphun remawknak dingih an phuahmi an diriam zet thu le a phuatu khalih telve thotho BJ le Ngun Hlei Tial ih an sak ding an lungkimziathu pawl kan CT palai hnen ah an sim.\nAlbum tawlreltupawl cun hmai thla ihsin ram sung ram leng ah leih theih in kan tlangzarh thlang ding ti khalin an sim telbet. Tawlreltupawl cun mipi tamsawn ih ngaihlak ding an duh ruangah Tape, CD, VCD pawlih an tuah thu khal in sim thei.\nKawlram ih kan CT palai ih thu in thannak ahcun BJ in ‘Sam tawnnak’ timi a sak ruangah kan uarmi a si lo, cun Ngun HLei Tial khal, a aw that tuk ruangah kan uarmi a si cuanglo BJ cu BJ a si ruangah kan uar ih Mai Ngun Hlei Tial khal kan Chinmi hrang ah zaihla thawn Mai Ngun Hlei Tial a si ringring ding ruangah kan uar sawn a si ti khalin an sim.\nMai Far Men Par Tei Unauza Ih “Thangthat Sunlawih Tlak” Album A Suak Zo\nISRAEL VSL Ih "Ka Ziangkim" Album A Suak Zo!


US ram khal ah ei-in tlasam mi harsa an tam, Rawl dong ding in Motor Thawngtel an tlar | Falam Online Media\nUS ram khal ah ei-in tlasam mi harsa an tam, Rawl dong ding in Motor Thawngtel an tlar\nCovid 19 ruangah leitlun hmuntinkim ah tlaksiatnak a thleng ih hnaṭuan nei lo mi harsa a ni ni in an pung vivo.\nLeitlun Covid 19 nat karhzaibiknak US rampi khal ah a ni ni in hnaṭuan neilo mi harsa an tam vivo ih ei le in harsa in vansang mangbang ih khawsa an tam zet.\nCutiih, tlaksiat harsatnak tongtu a ni ni ih an pung vivo lai ah North Texas Food Bank (NTFB) cun Dallas, Fair Park ah ei-in zemnak an nei ih rawl dong ding in motor Thawngtel an tlar.\nNorth Texas Food Bank ih zem mi ei-in rawl cu mipum 25000 hrawng deih dingih tawlrelmi a siih Vui arsa 7000 luan tel in ei-in rawl pounds 600,000 rit a si.\nNorth Texas Food Bank (NTFB) Official\n“Hih hmun ih ei-in zemnak hi Covid 19 boruak thok ihsin a voi 5 nak a si thlang ih tuṭum ih rawl ra dongtu zaṭek 40 hrawng cu voikhat hman ra dong dah lo tu an si. Covid 19 boruak ruangah mi harsa kan tam vivo timi a lang a si” tiah rawl zem tawlreltu ṭuanvonei Mitchell Ward cun CBS hnen ah asim ih “himi rawl zem tawlrelnak cangsuak dingih in bawmtu North Texas Food Bank, Tarrant County Food Bank, Baptist Ministers Union le volunteers pawl tawlreltu local pastor hnen ah lungawithu ka sim duh” a ti.\nTexas hi US ramsung ih Covid 19 mina million 1 kim hmaisabik state a si ih hnaṭuan neilo mi harsa an tamzet ruangah a tui rawl zem mi hi a ṭangkai pi an tam zet.\nRawl dong ding in motor thawn tlar vetu mipakhat cun “Kan dung kum December ihsin hna ka ṭuan lo. Hnaṭuan ding ka hawl rero nan ka hmu thei lo ih ei le in tlasam lai ah hivek rawl dong ding a um hi cu thlawsuah pakhat rori a si” a ti.\nEi-in rawl pawl cu pawlkom, bulpak le U.S. Department of Agriculture ih hlu mi a siih tuṭum ah ei le in tlasam innsang 8500 hrawng hnen ah rawl an zem a si.\n← Falam, Sun Ceu Khaan luan Check gate ih thuphan sim pawl ruangah C.zamual Khua mi an buai phah thluh\nFalam ah Covid 19 mina 3 an um thlang, +Chin ramkulh dinhmun →


Thinlung Sungih Milem - Chinland Today Media\nThinlung Sungih Milem\nMarch 6, 2009 3:09 am·0 comments\nSiar: Ezekiel 14:1-8\nMilai pa, hih Israel hotu pawl in an thinlung sungah milem an ret ih cumi cu an hrangah rilh bahnak ah a cang. Thu in ron khal le let dingah maw in ruat? -Ezekiel 14:3\nKumkhat Sung Baibal:– Mipumsiarnak 34-36 – Marka 9:30-50\nKa pasal thawn missionary in hmaisabik kan fehlai ah kan mipi ih leitlun thilri an duhzia ka vun mang saal. Leitlun thilri duhzet mi ka si thei ding ti ka rak ruat dah lo. Ram dang ah zianghman nei loin kan feh a si lo maw? Inn sia le thil sia sungih um dingah kan hril a si lo maw? Thilri duhnak in in hnaihnok thei dah lo ding ti’n ka ruat.\nAsinan ka thinlung sungah diriam lonak nuam tete’n a suak. A rei hlanah thil ttha neih duhnak thinlung le neih lo ruangih thinnom lonak a thupte’n a suak.\nCule nikhat ni ah Pathian ih Thiang Thlarau in ka mit i vaangter. Thilri duh timi hi thliri neih lawng a si lo, neih hiarnak thinlung khal a si. Thilri duhtuk ruangih misual cu keimah ka si. Thilri duh ruangih ka diriam lonak le ka thinlung ih biakmi milem cu Pathian in a run phuanglang. Cuih ni ah hih sualnak in ka sir aw ih, Pathian in ka thinlung cu a Siangpahrang tokham ah a hmang saal. Cuihsin thokin leitlun thilri ah si loin Amah Pathian sawn ah thin diriamnak ka nei.\nEzekiel sanlai khalah hi ti vekin a thupte ih zuk biaknak hi Pathian in a run phuanglang. Leilungtlun ih a Siangpahrang tokham cu a minung pawl ih thinlung a si. Curuangah A hnenih kan diriamnak siatsuahtu ziangvek thil khal kan thinlung sung ihsin kan hlon hlo a ttul.\nMilem sungih ka duhbikmi,\nZiang milem a si khal ah;\nNa tokham ihsin hlon hlo ding i bawm aw,\nNangmah lawng lo biak dingah.\nPathian umnak hmun cuhtu ziangvek thil khal milem an si.\nBiaknaklam Ih Ciah Awmi


World Bank in Kawlram $245m Cawih Ding - Chinland Today Media\nWorld Bank in Kawlram $245m Cawih Ding\nNovember 2, 2012 12:02 pm·1 comment\nWorld Bank pawl cun kan ram hrangah sumpai cawih dingin an rel. Kum 25 sungah tui ṭum ih kan ram sumpai an cawihtum hi a veikhat nak a siih $ 245 million tiang an cawih ding.\nKawlram in World Bank ih abak mi $400 million lenglo a rulh thei ahcun $165 lenglo khal kan cawih sal ding tiin Pemala Cox, World Bank vice president cun a sim. World Bak pawl in $80 Million cu tu ah lak theih cih dingin an cawih cih zo.\nHi sumpai kan cawih dingmi cu, Kawlram mipi ṭhansoh theinak ding hrangih tuahremnak, a hleice in miharsa le nunhar pawl hrangih hamṭhatnak tuahsaknak a si ding ti khal cun Cox cun a sim bet. Kan ram in thla 18 sungih a tuah dingmi tumtahnak a retmi hlawhtlinnak hrangah a si ding. Hi sumpai pawl hi khawte ih lampi tuahnak, lilawn, tlawng, harhdamnak hrang ih hman ding a si ding ti khal cun an sim tel.\nInternational Monetary Fund pawl in November thla thar hrawngah kan ram sungah an palai cu thlah in an tuah dingmi ih an ruahman mi pawl zohfelnak khal a nei ding.\nKawlram sungih thlengawknak an tuahmi hi ka lungkim zet ih hmailam nawr vivo dingin thazaang ka pe duh a si tiin World Bank President Jim Yong Kim cun an cazual suahmi a rak sim ve. Kan ram hi theihcia zo vek in Asia ram ih ram harsabik pahnihnak a si.\nEU In Kawlram Tlunih Khamnak Hlit Ding\non November 3, 2012 at 7:40 pm\nCT pawl nan titha thei zet, nan…nan thulu ngan mi kha\nka helhkam deuh ih….$245 lawng cawih ding a bang,,,famkim deuh in ngan thei sehla tiah…..Lungawi


Ralhrang Pawlin Lamzin Ih An Hmuhmi Fala Hmelṭha Pawl Ih Phone Number An Dil Hnuah Zuripin An Bia Ciamco Ṭheu – Meifar\nRalhrang Pawlin Lamzin Ih An Hmuhmi Fala Hmelṭha Pawl Ih Phone Number An Dil Hnuah Zuripin An Bia Ciamco Ṭheu\nMarch 21, 2022 admin Myanmar 0\nAyeyarwady, Maubin khua lutnak lilawn gate ih duty ralhrang pawl hi an ler zet, sunnivu in zu an ri. Yangon-Pathein lamzin parih um an si, khualtawn sukso pawl cu thuhla a phunphun an rak sut ṭheu.\nFala/nunau hmelṭha an hmuhmi pawl cu security hrangah tin an phone number an rak dil, cumi hnuah zuripin an bia ciamco ṭheu. Ralhrang pawlin family motor ih to fala le company motor ih to fala pawl cu an hmuitin.\nAn biak buaimi fala pakhat in, “An umnak hmun cu Yangon lam ihsin feh tikah Maubin lutnak check point ah a si. Duty-tu ralhrang pawlin security hrangah tin inn address le phone number pawl in sut. A ṭul ngaingai maw ti cu ka thei ve lo, himi lamzin cu ka feh sukso ṭheunak a si ih thilthleng cu ka theifiang zet.\nMotor zaten le minung zaten an rak sut lo. Family motor to le company motor to pawl lawng an suthlam, nunau hmelṭha deuhdeuh pawl an hril. Lilawn kan lan veten in phone ih zuripin in bia ciamco, an hmelsia tuk” a ti.\nRalhrang pawlin video call in an bia ih ṭongkam mawi lo zetzet an hmang, an biak ṭheunak phone number cu a block asilen phone dangin an biasal thotho, a burpin in khal an bia ṭheu. Hitawk hmun ih duty ralhrang pawl cu sunnivu in zu an ri ih khualtlawn sukso pawl hnenah sumpai khal an dil ṭheu.\nHmailam Caan Ihsin Ra Tlawngtu In, “Tuikum Sungah US Le North Korea An Doaw Ding” A Ti\nFinland Cu Leitlun Ih Ramnuam Bik Ti A Si, Myanmar Cu >>>


Seemtirnak 1 (Genesis 1)\nSeemtirnak (Genesis) timi cu, “Thawhkehnak,” asilole “Hramthawhnak” tican a si. Hi cabu hin lei le van seemsuah thu, milai thawhkehnak, leitlunah sualnak le tuarnak hramthawhnak le Pathian le milai ziangtin an pehzom-aw timi thu tla a sim. Seemtirnak hi ṭ hen hnih ih ṭ hen a theih.\n1) Bung 1-11 sungah hin leilung seemsuahnak thu le Pathian ih seemsuah hmaisa milai pawlih thu a um. Adam le Evi thu, Kain le Abel ih thu, Noah le Tilik thu le Babel lungdawl thu tla an um.\n2) Bung 12-50 sungah Israel miphun pupa suahkehnak thu a um. A hmaisa bikah a zumnak le Pathian thu a ngainak ruangih hminsintlak a si mi Abraham ih thu a um. Cumi hnu a fapa Isaak ih thu, a fasuan Jakob ih thu (Israel ti khalih kawhmi), Israel hrin hleihnih thlahtu Jakob ih fapa hleihnih pawlih thu in a thlun. Cumi pawl lakah Josef ih thuhla kha tam deuh in a um. Jakob le a fapa dang le an innsungsaang pawl Ezipt ramih an fehnak thuhla kha a rel tam cuang.\nHi cabu hin minung thu a sim; asinain a tumtah bikmi cu Pathian ih thiltinak thu a si. Pathian in ziang hmuahhmuah a seemsuah a si tiin a thok ih Pathian in a miphun pawl zawn a ruahnak a langter lai hrih ding tiih thutiamnak thawn a cem. Hi cabu a thawhnak ihsin a cem tiang thuanthu neitu cu Pathian a si. Cule ṭhatlonak a tuahtu pawl thu ṭhennak le hremnak an tong ih a minung pawl bawm le hruai in an thuanthu hmuihmel rak neihtertu cu Pathian hi a si, ti a langter. Himi hlanlai cabu hi miphun pakhat ih zumnak le a cuih zumnak a nun theinak ding bawmtu dingah ngan ih hminsinnak thuanthu a si.\nLei le van le milai seemsuahnak (1:1-2:25)\nSualnak le tuarnak hramthawhnak (3:1-24)\nAdam ihsin Noah tiang (4:1-5:32)\nNoah le Tilik (6:1-10:32)\nBabel lungdawl (11:1-9)\nShem ihsin Abraham tiang (11:10-32)\nCithlahtu pawl - Abraham, Isaak, Jakob (12:1-35:29)\nEsau ih tesinfa pawl (36:1-43)\nJosef le a unau pawl (37:1-45:28)\nIsrael pawl Ezipt ah (46:1-50:26)\n1A hmaisa bikah Pathian in lei le van tla a seemsuah. 2Lei cu pianhmang nei lo thlahawmpi lawng a rak si. Thimnak in ti thukpi cu a khuh ih, Pathian ih Thlarau cu tipi parah a leng. 3Cun Pathian in, “Tleunak um seh,” ti ah a ti ih tleunak cu a um. 4Pathian in a zoh tikah a ṭha a ti. Cun Pathian in tleunak cu thimnak ihsin a ṭhen. 5Tleunak cu “Sun,” ti ah a ko ih thimnak cu “Zan,” ti ah a ko. Zanlam a liam ih zinglam a suak, ni khatnak a si.\n6Cun Pathian in, “Tidai ṭhentu ah vankuumpi um seh, hmun dangdang ah tidai cu um haiseh,” ti ah a ti. A ti bangtuk in a um. 7Vankuumpi cu Pathian in a tuah ih a hnuai tidai le a tlun tidai cu a ṭhen. 8Pathian in vankuumpi cu, “Van,” ti ah a ko. Zanlam a liam ih zinglam a suak, ni hnihnak a si.\n9Cun Pathian in, “Leicar a langnak dingah van hnuai ih tidai tla cu hmunkhat ah khawm-aw haiseh,” ti ah a ti. A ti bangtuk in a cang. 10Pathian in leicaar cu, “Leilung,” ti ah a ko ih hmunkhatih a kom-awmi tidai cu, “Tifinriat,” ti ah a ko. Pathian in a tuah ciami a zoh tikah a ṭha a ti. 11Cun Pathian in, “Leilung in thingkung hramkung a phunphun, ci a neimi le rah a neimi, suahseh,” ti ah a ti. A ti bangtuk in an cang. 12Curuangah ci a neimi le rah a neimi thingkung hramkung phunkim leilung in a suahter. Cun Pathian in a tuah ciami a zoh tikah a ṭha a ti. 13Zanlam a liam ih zinglam a suak, ni thumnak a si.\n14Cun Pathian in, “Sun le zan ṭhentu dingah, ni le thla le kum ṭhentu dingah, le nithla relnak ah van ah khin tleunak tla um haiseh; 15Van ah an vaang ding ih leilung ah tleunak an pe ding,” ti ah a ti. A ti vekin an um. 16Cuticun Pathian in tleunak tumpi pahnih a tuah: sun caan reltu-ah ni a tuah ih zan caan reltu-ah thlapi a tuah. Arsi pawl khal a tuah. 17Leilung tleutertu dingah hi tleunak pawl tla cu Pathian in van ah a ret. 18Sun le zan uktu dingah le tleunak le thimnak ṭhentu dingah an si. Pathian in a tuah ciami a zoh tikah a ṭha, ti ah a ti. 19Zanlam a liam ih zinglam a suak, ni linak a si.\n20Cun Pathian in, “Ti sungih a nungmi sahring a phunphun tidai in suahseh, leitlun thli lak khalah vate tla zam haiseh,” ti ah a ti. A ti vekin an cang. 21Curuangah ti sungih ṭihnungza sahring tumpipi Pathian in a seemter, ti sungih a um a nungmi sahring a phunphun tla a seemter; cun vate a phunphun khal a seemter. Pathian in a tuah ciami a zoh tikah a ṭha, ti ah a ti. 22Cun Pathian in, “Ti sungih a nungmi sahring pawl cu pungzai uhla tipithuanthum khat ṭheh uh, vate pawl khal pungzai uhla leitlunah khat ṭheh uh,” ti ah thlawsuah a pek. 23Zanlam a liam ih zinglam a suak, ni nganak a si.\n24Cun Pathian in, “Innzuat sumhnam a phunphun le hramlakih ramsa a tum siseh, a fate siseh, a bokvakmi phunzakip leilung in suahseh,” ti ah a ti. A ti bangtuk in an cang. 25Cuticun Pathian in innzuat sumhnam a phunphun le hramlak ramsa a tum siseh, a fate siseh, bokvak ih a caang theimi hmuahhmuah tla a tuah. Pathian in a tuah ciami a zoh tikah a ṭha, a ti.\n26Cun Pathian in, “Milai tuah thlang uhsi; kanmah ih hmuihmel kengin kanmah bangin kan tuah pei. Ti sung um nga le vanih a zammi vate tlunah siseh, innzuat sumhnam le hramlak ramsa a tum a seen parah siseh, bokvak ih a caang theimi tlun khalah siseh, thu an nei pei,” ti ah a ti. 27Cuticun Pathian in milai * 1:27 Milai: timi hi Hebru ṭong cun ’adam‘ ti a si. cu a seemsuah; Pathian in amah ih hmuihmel vekin a seemsuah. Pathian in mipa le nunau a seemsuah a si. 28Cun Pathian in an hnenah thlawsuah a pek ih, “Fa tampi nei in pungzai uhla leilung hi nan luahkhat pei ih nan thuthu in nan umter pei. Ti sungih nga siseh, lei parih a vakmi ramsa tinkim a tum a seen le vanih vate hmuahhmuah tlun khalah siseh, thuneihnak ka lo pe,” ti ah a ti. 29Cuih tlunah Pathian in, “Leilung tlunah thlaici a phunphun le thingtheirah a phunphun nan ei dingah ka lo pe a si; 30vate phunzakip le ramsa tum le te phunzakip, a bokvak theimi ih an rawl dingah hramhring le thingrah ka pe a si,” ti ah a ti. A ti bangtuk in an si. 31Cun Pathian in a tuah ciami hmuahhmuah a zoh tikah a ṭha ngaingai ti ah a ti. Zanlam a liam ih zinglam a suak, ni ruknak a si.


FIMKHUR TULMI MILAI PA 7 - Hre Mang\nFIMKHUR TULMI MILAI PA 7\nTONGKAM: Fim khur tulmi milai pa 7\nNan kiangkap milai, nan hna sungah a lutmi tongkam, nan pehtlaihmi pawl in nan zumnak nun a lo siatsuah thei. Fimkhur tulmi milai phun 7 pawl:\n1) Mai nulepa dodaltu\nAbsalom in a pa David a do bangin mai nulepa dodaltu thawn rualpi that cu thihnung asi. An hlawhtlinnak in rei a daih lo. Cuvek thotho in mah thlarau rawl cawmtu dodaltu pawl lamzin tluan cu tihnung asi.\n2) Pathian thu eltu, Pathian thawn duhdan bang aw lo.\nJonah bangin Pathian fialmi tuah loin mai duhnak hmunah a vaktwitu. A tonak lawng sung ah to ve ding khal tihnungza asi.\n3) Mai unau parah iksiknak nei in siatsuah duhnak thinlung neitu.\nJacob fapa, Joseph ih unau pawl vekin mai hrangah thiltha a tuah rero tu parah siatnak tuah duhtu, iksiknak in a khat mi. An thuanthu dungthlun cu siatnak, pampi le kum 400 sung sal tannak asi.\n4) Mai rawl ei pi zuartu.\nJudas vekin mai thlun mi, ca buai parah rawl reipi rero mi dunglam ah phiar sawm zuar thlai thang siat rerotu. Rei lo te ah mah le mah thah awknak tiang siatnak in a dung a thlun asi.\n5) Zumnak Nei lo, a sezawng lungput nei minung\nKanan ram hliakhlai dingin thlah mi mi 10 pawl bangin zumnak hnakin beidonnak, thanaunak, rin hlelh nak, tihnak tongkam a suahpi tu, Pathian hnen ihsin a ra mi vision nei lo le zumnak nei lo milai pawl: thanaunak zum lo nak rin hlelh nak suah tertu. Kanan ram lut lo ding milai pawl.\n6) Mai hnatuanpi phiar sawmtu.\nHaman vekin mai hnatuanpi dunglam ihsin siatsuah tumtu, thangsiat, zuar thlai, phiar sawmtu. Mi a mawhsiat nak cu a mai parah a tla theh.\n7) Phunzai hmang\nIsrael mi pawl, Pathian in Egypt ram ihsin a hruai suak ih nelrawn ramah an phunzai; an phunzai ruangah an parah Pathian a thin heng. Phunzai hmang pawlin thiltha an tuahmi hnakin an siatsuah mi a tam sawn ringring. Thanau tertu, Pathian Thlarau riahse tertu an si.\nNa pehtlaihmi in lo siatsuah hlah seh!


Malaysia Ah Chin Mi 2 Kum 20 Tiang Thlawngthlak Thei Dinhmun Thleng - Chinland Today Media\nJune 14, 2017 3:03 pm·0 comments\nMalaysia ih um Chin mi pahnih pawl cu palik pa nawhthuh pek ih an tlon ruangah rorelnak ah an thuhla rel dingin thuṭhennak zungah an thlen. An thuhla vekih dantat an si ahcun kum 20 tiang thawngtlak thei dinhmun an si.\nLalnunsangi, kum 20, le Peter Thang Maung, kum 35 te pahnih cu June 9, 2017 ah Pahang State, Temerloh khua palik pa in a kaiih an luat theinak dingah tiin Rm 400 an pek. Palik pa cun hithu ruangah thubuai tuahsak in a kai haiih cutin an pahnih thuhla cu rorelnak ah thlen asi.\nLalnunsangi, hi rawl dawr ah khengkholh ih hnaṭuanmi a si ih Peter Thang Maung cu inn sak lam ih hnaṭuan a si.\nLalnunsangi cu Palik pa Muhammad Amirullah Pauzi in kai hmaisa ih a ni cemzo mi ACR (Alliance of Chin Refugees) card a si ruangah kaih ding dinhmun a si. Palik pa ih kaihnak ihsi talsuak thei dingin Peter cu bawm a dilih cutin kaih tong mi an si.\nAn thuṭhensak an si ahcun kum 20 thawngtlak lole nawhthuh an pek mi hnakih a let 4 tam, RM 10,000 tiang kuan thei din hmun an si.\nTuini ah an thuhla relnak ah ṭonglettu lam harsatnak ruangah July 13 ni ah an thuhla relfel sal a si ding.#\nSirhsan – Theihlei\nMalaysia ah Chin Pa Thawngtla Ngaihventu Neilo


Hmaikhuh bun duhlo ruangah Vanzaam in an ṭum ter, Mipi lungawi in Zaa an Beng | Falam Online Media\nHmaikhuh bun duhlo ruangah Vanzaam in an ṭum ter, Mipi lungawi in Zaa an Beng\nJuly 24, 2020 July 24, 2020 admin\t0 Comments Covidiot\nCovid 19 ruangih leitlunpi a buai rero lai ah mi ṭhenkhat cu mithiam pawl in nathrik karhzaailo danding an sim mi thlunduh loin mah duhdan ih um “Covidiot” an tam zet.\nKhawleng kan suahvah tikah Caronavirus karhzaai lo ding le nathrik lak ihsin humhim awnak ṭhabik pakhat cu social distance daan thlun le hmaikhuh bun hi a si. Asinan, Covidiot pawl cun kan mah le taksa par ih thil thleng dingmi a si ruangah kan duhduh in kan um thei timi, hngalnak lungput an nei.\nTu khalah US, Ohio ihsin Carolina lam ih zaam tummi American Airline vanzaam sungah hmaikhuh bun duhlo ruangah thuelawnak a suak ih hmaikhuh bun duhtotu cu vanzaam ihsin an ṭum ter.\nJuly 19 ih thilthleng a siih vanzaam totu nunau pakhat cu hmaikhuh a bun duhlo ruangah Airline hnaṭuan pawl thawn thu an elawk ih, video sungih kan hmu vekin, hmaikhuh bun duhlotu cu ṭuanvo neitu pawl in an ṭumter.\nVanzaam ih tovetu mi pakhat cun, “Airport gate ihsin vanzaan hnaṭuan pawl thawn an elaw thok. Vanzaam sung a thleng veten phone a biak ih ṭuanvonei pawl in phone thlak dingin an sim rero nan theilo vek ten a um” a ti.\nVanzaam totu mipi khal in “caan a rei men, poihei nei cio kan si. Ṭumzaangaw, kan feh ṭul thlang” tiin an auh phah ih Covid 19 lakih humhimaw danding DAAN a thlun duhlo ruangah Vanzaam ih ṭuanvo neitu pawl in an ṭumter. Passanger pawl cu an lungawi tukih za an beng thluarthlo.\nAn buai lai video zuktu Slade cun, “amah cun damlonak ka nei ruangah hmaikhuh ka bun lomi a si a ti. Nan, vanzaam sungah nat suanaw a olcuang tukih vanzaam to sung te men cu daan thlun ve mei ding a si” a ti.\n← Falam, Lungpi Ciinthlak tlawng ih Quarantine luttu Midam sinak Capi pek, mah le umnak ciar ah tlungter\nMipi hiip nak dingah Facebook Account Thar ka tuah ding – Aung San Suu Kyi →\nAmazon ih Caw-ek zuarmi cu Eiṭhat ah ruatin a rak order tawp\nCovid 19 Vaccine Dawt Hlan/Hnu ih Na theih tengteng ṭulmi thil Phun 12


Mipi An Um Sung Cu NLD A Um Ringring Ding Timi Daw Suh Kyi Ih Tongkam Thar – Vapual Auaw\nMipi An Um Sung Cu NLD A Um Ringring Ding Timi Daw Suh Kyi Ih Tongkam Thar\nMay 24, 2021 vapual auaw Ramsung Thuthang 0\nRalkap in rampi thuneihnak an lak hnuah an kaihmi Daw Aung San Suh Kyi cu thubuai 6 an orhter ih,a thubuai neihmi thawn pehpar aw in avei khatnak hrang sihni pawl thawn hmaiton in tuini may 24 ah an tongaw thei.\nAn tonawknak hmun cu Naypidaw ralkap cozah hmunpi sungah a si. Daw Aung San Suh Kyi ih sihni 6 pawl cu ralkap pawl in mawtaw in an phurh hnuah Naypidaw ralkap cozah hmunpi sungah an luhpi ih innpi sung room pakhat ahcun an tongaw. Minute 30 sung caan pek an si ih an umnak room cu CCTV bun thluh a si. Caan an pekzat cu Daw Suh in thubuai 6 le sihni 6 hrang ahcun a mal tuk tiah a duhthusam lo thu a rel.\nSihni 6 le Daw Aung San Suh Kyi an biakawk thu ah Sihni 6 lakin hruaitu bik Daw Min Min Soe cun “Daw Suh cu minute 30 sung hmaiton in kan be thei ih caan a khop lo zet ruangah minute 30 cu mal a tituk thu a rel. Cumi sungah in simmi pakhat cu mipi pawl damcak dingin thla cam sak thu le NLD party cu mipi hrang dinpi a si ruangah mipi an um sung cu NLD party a um ringring ding timi a si. Kan biakawknak room ahcun ralkap pawl an lut ve lo nan, CCTV an ret thluh a si,” tiah BBC a simthei.\nDaw Aung San Suh Kyi cu a thubuai buaipitu sihni pawl in hmaiton in an biak thei bangin Court khalah hmaiton in avei khatnak hrang a lang thei ih hmailam khalah hmaiton in thufel thei vivo dingah a beisei tuk. Tu ah ralkap cun thubuai 6 an tuahsak ih thubuai 6 hrang sihni 6 a nei. Thubuai 6 an orhtermi pawl cu kiangkap hnaihnok ,covid 19 daan thlun lo, ram hminseter, sumpai lalut thup ,rampi dokalh le thupte thilri lalut tivek pawl an si.\nTedim Mipi Humlhimtu Cu Zomi Army In An Kap Ih Thilri Ting 30 Man An Laksak\nTuini Ah Chinram Myone 4 Ah Helicopter A Tum


Ralkap Pawlin A Nu An Kai, A Pa Taksa Zeng Cawmtu Rawlthar Kum 15 Mi Cu Bomb Puak Ruangah A Thi – Meifar\nOctober 15, 2021 admin Myanmar 0\nSagaing ramkulh, Monywa khua ih um rawlthar kum 15 mi Ko Shwe Lone cu Sipin (hnawmhlonnak ah) hnaṭuan in hringtu a pa taksa zeng le a naule pawl a cawm.\nOctober 4 ah hringtu a nu cu ralkap pawl an kai ih sumpai laklutnak an nei nawn lo, a hlanah Sinpi ah hna arak ṭuan nan a suak. An innsang an harsa tuk ih a nu len ralkap pawlin an kai, curuangah nica hlawh in Sipin ah hna ava ṭuansal.\nNikhat ah Ks. 5000 hlawh in hna a ṭuan ih a pa taksa zeng le a naule pawl a cawm, an hnaṭuannak kiangah zo ti theih loin bomb an rak kam thup. October 14 zinglam nazi 7:00 hrawngah hna an va ṭuan, hnawmhne an sam ih motor parah an ret, cutin hnawmhne an sam laiah bomb kammi a puak thutthi ruangah a hmun ah a thi cih.\nHnaṭuantu minung 4 an si ih pakhat cu a kut a bul, pahnih khal hliamhma nazet an tuar ih siizung lamah an phur. Ko Shwe Lone ih ruak cu zanlam nazi 4:00 ah an vuiliam, hringtu a pa le a naule pawl cu cawmtu an nei nawn lo ruangah an thinhar zet.\nZoin bomb an kam ti cu theih a si lo, tualsung mi pakhat in “Ralkap pawl ih an kammi bomb a si ding ti ka zum. Ziangruangah tilen Monywa khuasung ah lamzawhnak an nei ṭheu, cumi lamzawhtu pawl an hringhronak ah bomb an rak kam a si ding” a ti.\nTulai Leitlun Ih Nunau Sang Bik


Pope In Thaisun Bethlehem A Lut Ding Ah - Chinland Today Media\nMay 13, 2009 1:54 am·0 comments\nPope Benedict 16 nak cu Middle East a tlawnnak ah mizan ah Israel a thlengih Tel Aviv kiang Ben Gurion Airport ah Israel ram hruaitu pawlin an rak hmuakih cumi hnu ah Helicopter in Jerusalem a pancih. Ben Gurion Airport ih a mah hmuah nak khawm nak ah Israel President, Shimon Peres cun thusim in Pope in Israel ram a tlawn ruangah lungawi thu a sim ih rualrem awknak tampi a suah phah dingih a beisei thukhal a sim.\nPope khalin thusim nak a nei ve ih zumcia vekin Palestinian State dindan ding thu a rel cih ih himi thu ih harsat nak an neih mipawl ti reh dingin mipi pawl a sawm. Himi khawm nak ah hin Israel Prime Minister, Benjamin Natanyahu khal a tel nan Palestinian ram tuahsak nakding thu ah cun ziang ih thu hman a sim velo.\nPope hin tuisun ah Western Wall a feh dingih Juda sakhua hruaitu pawl a kawm dingih Thaisun ah Bethlehem a feh dingih Palestinian President, Mahmoud Abbas a kawm leh ding. Pope hi Israel mipi pawlin an rak lawm tuklo ih, German Nazi pawlin Juda mipawl tampi an rakthah thu zumlo tu Catholic Bishop pakhat a hrem nak ih a hna ihsi banter micu Pope in ngaidam ih a lakluh sal ruangah Isreal mipi pawlin Pope hi an ngainat lo nak asi.


Kalaymyo township sung ih dokahnak suakah Military council ralkap 7 an thi ih; PDF lamah 1 a thi – My News\nKalaymyo township sung ih dokahnak suakah Military council ralkap 7 an thi ih; PDF lamah 1 a thi\nadmin June 3, 2022 Leave a Comment on Kalaymyo township sung ih dokahnak suakah Military council ralkap 7 an thi ih; PDF lamah 1 a thi\nSagaing region, Kalaymyo township chham lam, May ni 31 leh June 1 tiangih military council pawl leh tualsung PDF tangrual pawl cu an kah awknak ah military council ralkap 7 an thih thu Chin National Defense Force (CNDF) pawlin thusuah an tuah.\nCNDF thupuangtu cun, “Military council ralkap pawl cu Natchaung khua ih high school leh Aung Suh Pan puithiam school-ah hmun an khuar ih. Cu cu kanni CNDF, PDF (Kalay), RKDF leh tualsung PDF tangrual pawlin May ni 31-ah kan bei ih, kan kap aw a si,” tiin a sim.\nCubakah Natchaung khua sungah khal June ni 1 zing lam nazi 8 ih sin zan lam nazi 6 vel tiang hrawng cu kahawknak a suak nasa ih, ni 2 sung kahawknak suak mi ah military council ralkap 7 an thih thu a sim.\nMilitary council lam ralthuampi puak mi mu in a ngah mi PDF (Kalay) ralkap pakhat in a nunnak a liam ih, pakhat a hliam ih. CNDF ralkap pakhat in hliam a tuar bawk a si.\nMilitary council ralkap pawl cu June ni 1, zanlam ih sin Natchaung khua sungih umnak in pawl an ur ih, May ni 31-khalah ralthuampi an tawngpa kah ruangah, Nat-Miaung puithiam school parah raltlan civil mi 7 te an kap fuh ih, pahnih cu an ngaihtuahum nasa a si.\nCu mi kahawknak thuhlaah thi leh hliam dinhmun cu ralkap lamin thusuah ziang hman an tuah hrih lo a si.\nMi Theih loh Mi Sr. Gen. Min Aung Hlaing ih thunthu →\n← Ralhrang uico pawl ih tlawng school awn mi ZPCC leh ZRA pawl cun lungawi thu an sim


Jesuh hnen Fehnak Lamzin - Chinland Today Media\nMay 25, 2012 2:36 am·0 comments\nThilrit a phur mi le zonzaih a tuartu pawl, Ka hnenah ra uh, colhdamnak ka lo pe ding.\n– Matthai 11:28\nBible Siar Ding: Matt. 7:13-27; 11:25-30\nPathian Thu sungah luangliam sinsinnak ding le theikau sinsinnak ding a um ringring. Pathian ih thinlung kan laaknak ah nauhakte vek kan si ringring ahcun ziangvek mangbangza so a thleng thei dah ding? Bible na siarmi pawl hi atak in na nunram ah na hmang maw? Na hmang thei asile a nasa ding. Na siar ngah le na theih zat te na nunpi thei khal le a ttha. A zate in laak thluh thei zuam aw. Pathian Thu siar lo kan thinlung le kan nun tihaalnak riamter theitu zianghman an um lo.\nPathian fahniang cun ziangtik caan khal ah atak in a nun ringring a ttul. Pathian fahniang pakhat Pathian umpinak ih thlumnak le rimhmuinak sungah a luh ahcun Pathian ih thuhmi hlawnthil mankhung a co ngah ve ding. Thluasuahnak thutak ih cawm a si dingih a nun cu sunlawinak in a khat ding. Na nun a rocaar pang maw? Pathian sung ahcun hmun rocaar a um lo, thil ttha hlir in a khat. A khuakhannak sungih na pum na pek a si ahcun thluasuah na dong deuhdeuh ding. A nun famkim ceentu kan si ahcun mitthli tlak le ninghan riahsiat a um nawn lo ding. Pathian umpinak sung ahcun duhdawtnak le zaangfahnak in a khat ih nunnak tlamtling neihnak a si. Amah a zumhnget ih a rinsantu pawl cu ziangtik hmanah an tlasam dah lo ding. Pathian in atak in in tonghtham ih kan rinsan thei ringringnak dingah thla ka cam.\nMarka bung 2 sungah zohtthim tlak mizeng pa ih zumnak thuanthu kan hmu. Inn hmai ah mipi an tamtuk tikah a phurtu mi pali in “Ziang kan tuah ding?” an ti. Duh taktak ahcun lamzin a um ringring. Zumnak cakzet pawl an hlawhsam ti ka thei dah hrih lo. Thlarau Thianghlim in in thamdai in Pathian huham cahnak thawn in thuam hram seh! Cuti’n a nungmi zumnak kan nei dingih, “Bawipa ka lo zum, ka lo rin” kan ti thei ding.\nUmnak a um nawn lo, sangka hmanah a lawng lo (Marka 2:2), sikhalsehla annih cun, “Inn luanglu parah kan kai pei” an ti thei lai. Zumlotu pawl cun, “Ai, cumi cu aat thlak” an ti men ding. Sikhalsehla ringtu cun, “Ziangzat a man khal le kan rualpa damnak ding ahcun,” an ti thei. Inn parah an kai ih Jesuh hnenah ngah ko an feh tlang.\nBawipa, tuni ahhin in cosaang hram awla Jesuh ttaang sungah in thlengter hram aw. Cuih hmun cu ka hrangah duhnungza a si. Pathian hnenah lungawithu ka sim, ka nun hlun, lungput hlun a mawrmi pawl a cemralter ih Pathian in thinlung thar i pek.\nPathian in a famkim lomi kha A duhdawtnak huham in a famkimter thei.


Leitlun Thuthang Archives - Page 332 of 334 - Chinland Today Media\nHongkong ah tlawngta pawl thihnak tam sinsin: University of Hongkong ih sociologist pakhat Paul Yip cun kum 30 sungah Hongkong ih tlawngta pawl anmah le anmah an thah awknak (suicide) cu nasazet in a tam sinsin ih, hminsinnak cazin ahcun rocket vekin a kai so tiah a ti. Paul Yip cun, ‘Hongkong ih tlawngta pawl cun (phunsang tlawngta khal telin) […]\nby CT ·\tMay 2, 2010 ·\nGermany ihsin India tiang ke in feh tum\nGermany ihsin India tiang ke in feh tum Kan dung zarh ihsin Germany ram mi Marcel Stawinoga (kum 26) cu a naupa Marlon (kum 21) thawn Germany ram ihsin India ram tiang ke-ih feh dingin an pok. Marcel le Marlon hin 7,500 kilometers lai an feh ding ih, Germany ihsin Balkan, Turkey, Iran, Pakistan an pal dingih, netabikah India ram […]\nby CT ·\tApril 29, 2010 ·\nNunau thiksia in an inn a urkang Kan dung April 12, 2010 ah Australia ram Adelaide khawpi ih thuthennak inn (court) cun Rajini Narayan (kum 44) cu amai’ pasal zahmawh urkangtu tiah a puhmawh ih, thu a then sak. Rajini hin 2008 ah a pasal cu a ih thah lai ah ‘Methylate spirits’ thawn a zahmawh a tawih ih, meisa […]\nby CT ·\tApril 20, 2010 ·\nThailand ram buainak dai thei hrih lo\nThailand Prime Minister Abhisit Vejjajiva cun acozah kumpinu a dotu Angki Sen (Red Shrit) tiih hmin pe aw pawl thawn tonawknak an nei nan lungkim tlangnak an nei thei hrih lo.\nby CT ·\tMarch 29, 2010 ·\nLeitlun Hmun 4000 Ah Meisa Thim\nMarch 28, 2010 | AAP Leitlun hmun tin ram tin ih mei eng pawl a thim rupro cu mangbang thlak zet a si. Australia, Sydney -Leitlun sml hmai hruaitu cun mizan sml* 8:30 (AEDT) caan ah a hmaisabik nak hrang a meisa a ti thim. -sml*= suimilam- Leiram Caan (Earth Hour) hi leitlun khawpi 4000 lenglo le ram 125 pawl […]\nby CT ·\tMarch 28, 2010 ·\nHuatu za duhtu za ti’h an rak sim theu bangin ruahbanlo in US President Barack Obama cun tuini 23 March 2010 ah kan dunglam kum 1960 tehkhin ih thilmak pakhat si ding ah US ram sung ih damlo hrang sumpai hman ding “health care” hrang liolio ah $ 938 billion lenglo pe ding ah a hnatuanpi upa le tleirawlpawl hmai […]\nby CT ·\tMarch 23, 2010 ·\nUS Mino Pawl Lamzawhnak An Nei\nUS khawlilainak hmun National Mall ah tleirawl tetepawl cu tawngaw khawm in daan lo ih US ra lut an tam tuk thuneitupawl in zamrangten tuah tha ding dil ah US thantar a phunphun hawi phah in le nauhak, sungkua pawl khal telin lamzinpi thler thum khat in lamzawhnak an nei. US president khalin a tumtahmi pawl a relnak ah immigration […]\nby CT ·\tMarch 22, 2010 ·\nTuini 16 March 2010 ah Ling a hnin sal lala. Ruahlopin California ah ling a hnin ih mipi million tel lungphang le mangbang in a um ter. Tui tum ling hnin hi anat lam 4.4 magnitude a si ih mi hliam le inncim siatpawl a um lo tiah an sim. Asinan nazi tawkfang nawn sung cu mipi tawivak ngamlo in […]\nby CT ·\tMarch 16, 2010 ·\nFiji Ah Thlisia Le Ti Suar A Tho\nFiji ram ih thlisia a hran ruangah an ram khumpinu in zualko dar khing a tum ih ralkappawl mipi bawm ding ah tiar cia in a um ter. Tuini date 16 March 2010 ah cyclone thlisia cu nasa takin Fiji ram sehvel ah a hrang ih mipi pawl reltheh ding ah thuneitupawl in an phuang. A tu ah mithi pakhat […]\nIndia in Russia Ralthuam A Lei Ding India leh Russia cun ram pahnih peh tlaih awknak tha sinsin ih an neihthei nakdingah rualrem awknak thutiam Point 19 an ngan. Hi rualrem awknak thutiam an ngan tlangnak hi, tihni sunih Russia Prime Minister, Vladimir Putin in India ram a tlawn nakah India ram khawpi New Delhi ah India ram hotu pawlthawn […]\nby CT ·\tMarch 15, 2010 ·\n← Previous 1 … 330 331 332 333 334 Next →


Sawiselnak - Hre Mang\nA hlawknak ruatin a naa tuar man asi\nMi in lungto thawn an dennak hmangin in lungdawl hngetzet a dawl thiam tu cu mi thlawsuak asi.\nA cancan cu sawiselnak hi baloon tuahnak company ih tthimte, balon vit pop tu vek asi tiah ka ruat ttheu; ruahnak ttha, tumtah ttha le sunmang hlawhtling thei lo dingin daltu tumpi vekin an lang theu. Asinan Norman Vincent Peale in a simmi hi ruat tlak zet asi; “Sawiselnak in in runsuak mi hnakin cawimawinak in in siatsuah mi kan tam sawn ding.”\nBuuk aw tawn mi fakselnak le cawimawi nak cu mi zo khalin hnattuan le mimal nun hlawhtlinnak hrangah kan ttul hrimhrim mi an si.\nMi zokhal nikhatkhat ah sawisel faksel an si cio ding; hruaitu ttuan tikah, lamzin thar le ttha ah mipi fehpi tikah, zumnak sim suak tikah, dinhmun neih tikah, nun thuken ausuahpi tikah, thleng tul mi ausuahpi tikah, le lamzin dik lo ah mipi feh mi ausuah pi tikah, sawiselnak fakselnak a suak ringring ding.\nA biktakin, dinhmun hmailam pan dingin hmalak tikah sawiselnak le sawisel tu an um ringring ding; hnattuan a tthat tikah, ttuan tthat lo tikah, ttuan lo tikah, sawisel tu an um ringring ding. Curuangah, sawiselnak ih ttobul, hramthawhnak theih a thupit tluk in lamzin parah an tlak tikah ziangtin hmaiton ding ti theih a thupi. An lo dennak lungto pawl kha anmah dennak ah na hmang ding maw, culole hram hngetkhoh zet lungdawl tthazet dawlnakah na hmang sawn ding?\nSawiselnak a phunphun\nTthatnak hrang fakselnak (Constructive criticism)\nTthatnak hrang fakselnak cun mizia ttha, thazang thar a suahter ih thiltha thleng awknak thar suahter dingin phurnak a suahter sawn.\nSiatsuah dingin sawiselnak (Destructive Criticism)\nSiatsuah dingin, a sezawng sawiselnak cu thinlung ttha lo thawn tuah mi asi tikah a ttobul dik lo ihsin a suak mi asi.” An lo sawisel tikah ziangruangah na dik lo timi thu an lo sim thei lo (an lo sim lo) asile an thinlung a dik lo tinak asi ih an tumtah mi cu tuahtthatnak hnakin siatsuah tum ruangah an lo sawiselnak asi.\nHenry C. Link in hitin a rak sim dah, “Ral neih na duh asile, ‘na dik lo asi’ ti ah mi va ti aw. Himi hmanrua hi ziangtik lai khalah a dik ringring asi\nTheihsual dingin sawiselnak: Misleading Criticism\nVoi tampi cu sawiselnak pawl hi theihnak tlaksamnak, thuhla theih famkim lo ruangah le thusoh hman nak ihsin a suak theu. Mi tampi cun thu an theih famkim lo mi an sim theu ih mi hrekkhat in an theih mi hnakih tam an sim tikah an simmi thei tu awl hruaisual tu ah an cang theu. Curuangah sawinak a suahtin te ziangvek ttonbul ihsin a suak ti theihfiang a ttha; an theih mi sung ihsin an sim maw, an theihmi hnakih tam an sim maw.\nSawisel/fakselnak um lo: Absence of Criticism\nSawisel le faksel awknak a um lo tikah a ttha zet le duh um zet vek a bang ding nan kaihhruai awknak um lo, kiangkap um pawlin thil cang rero mi zianghman ah siar lo nak, lole kaihhruai awknak in sawisel le fakselnak um lo ding in ukbet awknak ruangah asi theu. Gallup Poll company in an hliakhlai (research) nak vek asile a miat/hlawk bik company pawl hi zarhktin an hnattuan tu pawl sawisel/fakselnak nei theu tu pawl an si tiah an hmusuak. Sawisel le faksel awknak um lo dingin kaihbet, ukbet awknak hmun ahcun hmasawnnak ding khal lamzin kham asi theu. Thawmvang a um lonak in pitlin le hlawhtlinnak hnakin mi a it tthat ter sawn.\nDilmi fakselnak: (Requested Criticism)\n“Keimah cu ka dik famkim asi” ti tu hruaitu le ‘tleng awk ding zianghman kan nei lo” ti ah a ruat tu pawlkom cu siatnak hrangah an timtuah cia asi. (The person who holds an attitude of "I'm perfect" or an organization with employees who feel "we don't need to change", are destined to fail). Steve Phillips in a rak sim theu mi cu, “Ka tuah mi hi ‘a ttha tuk’ tiah na ruat lo asile ziangruangah ti isim aw” (If you don't rate me as outstanding, tell me why?).”\nSawiselnak tawn mi pawl hi hmantlak, ngai pawimawh tlak an si maw ti theithei dingin a ttobul pawl zohfiah a ttha.\nSawiselnak ttobul pawl: (CAUSES OF CRITICISM)\nRinlo tikah: (Lack of Trust)\nTlinnak a thupit tluk in rin awknak khal a thupi ve. Rinlo tu pawl cun an theihfiang lomi cu an sawisel ding. Na tuah dingmi hnakih tam na tiamkam dah maw, lole na tiamkam mi hnakih mal na tuah dah maw? A lo sawisel tu pawl ih rinsan mi si dingin ziang na tuah thei mi a um? Rinsannak um dingin tikcu, ti thei mi, le hlawhtlinnak thuanthu ziktluak hmuh thei mi a um a tul.\nTheihnak tlasam: (Ignorance)\nField Marshall Bernard Montgomery in hitin a rak sim dah; “Bristish ralkap pawl lakah phunli an um: a) Tuak (Smart) na’in mize; b) Tuak na’in milaw; c) Mi-aa mi-zee; le d) Mi-aa -law. “Mi-aa-law” siar lo, a dang pawl kawmkhawm hmuahhmuah cu kaih-hruai an theih ih hnattuan pi khal an theih.” A lo sawisel tu pawl kha ziang pawl ah an tel ve ti thei aw.\nDinhmun ttha le canpual ttha na co tikah na siatnak duhtu sawisel tu an suak cupco ding. “The Millionaire Mind” timi cangan tu, Thomas Stanley, Ph.D., in hitin a rak sim dah, “Mi hlawhtling pawl cu an danglam; mipi dungtlun in an feh lo. Curuangah mipi lak ihsin na hlawhtlinnak a lo ruksak duhtu pawlin an lo sawisel ding.”\nMi pakhat cu “ziang a ttih” timi parah hngat aw in “zovek milai asi” timi kan theithei. Ziang a cang, cang ding ti theihlonak lak ihsin sawisel tu mi tampi an suak ding. Mipi lak ihsin anmai duhnak a famkim lo ding ttihnak ruangah siseh an duhmi hloh an phan ruangah siseh an theih lonak ruangah sawiselnak tampi a suahter ding.\nA cancan cu sawiselnak hi khatlam le khatlam rualremnak hrang ruat ruangah a suak theu. Voikhat cu CNN ih interview tuah ringring tu Larry King kha Donald Truph in a lau ter rori. Ziangah tile Donald in “Larry, pawi na ti lole dunglam ah malte zau in ka do deuh pei, na thaw a rim ase tuk?” ati. Cuticun an pahnih ten rualrem le nuam zetin, zoi kaa rim sia khalin midang hnaihnawk lo ten an to tlangih thu an rel thei.\nA lo sawisel tu in rem awknak hrang ah sangka a ong maw?\nMilai mizia: (Human Nature)\nA tlangpi thu in a tthalam hnakin a selam hi milai mizia in a ngai pawimawh sawn ttheu. Mi tampi cun an tuah mi le an simmi zuangruangah ziang duhsan in an sim in an tuah ti an ruah setset lo theu.\nMi tamsawn duhdan a lal: (Majority Rules)\nMi tampi in mitamsawn duhdan a lal ti ruahsannak an thinlung tawdap ah a hngat awk ruangah mi tamsawn duhdan hmandan, le tidan thawn a bang aw lomi cangvaihnak le tuahnak pawl an hmuh tikah an sawisel theu.\nSawisel tu pawl cu khatlam ttang political party, lole khatlam ttang mi an si ahcun an sawiselnak cu zianghman belhcian dawl lo (facts um lo), ruahdan menmen tla si thei.\nDemocratic party pawl hrang ahcun Republican party pawl cu mi-aa (insane) an si ih Republican party pawl hrang ahcun Democratic Party member pawl cu mi-aa an si. Curuangah voi tampi cu sawisel nak pawl hi mimal nun lawngah si loin pehtlai mi, political party maw pawlkom dangah pehtlaihnak ruang sawn ah tla a cang thei.\nThleng awknak: Change\nA dik lo mi si loin an duh lo zawng an sawisel ding. Mi tampi in “tleng awknak” “change” timi an duh lo. Thil/dinhmun pakaht thleng dingah thil pali ttul hrimhrim mi aum: a) a fiangzetin sunmang ttawm awk thei mi, b) thleng awk nak hrang sunglam tlinnak, c) lenglam ihsin thleng dingin nawr nak, d) a takin kekarpi theih dingmi kekar hmaisa bik ding.\nMidang hrang ruat: Concern for Others\nSawiselnak hi a cancan cu thiltha rahsuak dingin a cang theu. A cancan cu mi pakhatkhat in amai ruahnak le hmuhdan ahcun a ttha tuk mi a tuah rero lai ah midang hrang siatnak thlentu tla a rak si thei.\nSawiselnak ziangtin hmaiton ding: HOW TO DEAL WITH CRITICISM\nTuar cuahco tu si loin ttuantu sawn si aw: Be active, not passive\nA hlawhtling mi mizia cu daitlang in to cuahco nak in si loin dodalnak lak ihsin tthanlen pi mi asi sawn. Thil umcia mi daithlang zetin tuah mi hnakin thilthar le tthasawn an suahpi tikah sawiselnak tamsawn a hring suak men thei.\nThudik sim aw: Speak the truth\nProphet lem pawl hi thudik an sim lo tikah an ttongkam a nal zet theu. Thudik in a cancan cu mi a hliam theu ih mi tampi a tlan ter theu; asinan thudik sim ding cu a tik mi le tuah hrimhrim ding mi asi. Mi pakhat cu zovek a ral an si timi in na thei thei fawn. Mihrekkhat pawl cu ka ral, idodaltu si hai sehla ka duh mi an um.\nCangan in sawiselnak dil aw: Invite written criticism\nTtongkam lawngin sawiselnak hi famkim lo mi tampi a um; ca rori in sawiselnak ngah thei dingin dil aw. Sawisel tu in kutnam rori in ca in a ngan ih a sawisel mi cu zoh thlak asi ding. Ca ngan in kut nam rori in sawisel ding an thei lo asile zianghman thu sirhsan sawisel nak ding an nei lo tinak asi ding.\nSawiselnak ih rah diktak hawl aw: Look for grains of truth\nMi pathum, midangdang in an lo sawisel asile sawiselnak ihsin ziang asi ti zir ding a um tinak asi; dik lo piin sawiselnak asi hmanah sawiseltu pawl lungsungah ttihnak a um mi cu a fiang tinak asi. A cang thei asile sawisel tu pawl sut awla, ziangtin ka thleng aw thei ding, ziangvek ruahnak ttha an nei, ziang thiltha hmuh mi an nei, ziangvek ttihmi an nei?\nThusik ihsin ruahnak peng: Sort feelings from facts\nSawiseltu pawlin voi tampi cu thudik ihsin an ruahnak hlapi, lole peng an nei theu. SI khal sehla, “Na ruahnak a dik lo asi” tiah sim ruangah an ruahnak an thleng cuang lo ding ti theihcia a tha. Ziangruangah an ruahnak a peng ih sawisenlnak an nei timi hliakhlai in theihfiang le theihter a thupi.\nZohtthim ding: Look for role models\nSawiselnak ruangah zumnak le nun thuken cawhpawlh dah loin tumtah mi ah hmuisel ding zet ret ringrign in a feh thei tu si dingin zohtthimtlak neih a tha.\nLungfim ten thleidan thiam aw: Use discernment\nSawiselnak thleidan thiam atul. Tipithuamthum parah ti na leuh ihi Ngapi le ngacik pawlin an lo keu tikah ngacip pawl keu kah pawi ti aw hlah. Sawiselnak pawl in a ttobul pawl kha theih tum aw la.\nRal vekin si loin, rualpi vekin let hawi aw: Respond as a friend, not a foe\nMilai mizia cu sawiselnak cu hrial thei tawk hrial ding le tlansan ding a tum ringring. Asinan sawiselnak pawl cu hmaiton ih a hram laihsuak le ti rem a tha bik theu. Sawiselnak cu midang thawn a pehpar mi asile sawisel tu pawl ngai pawimawh mi tuanvo neitu hnen thlen dingin bawm hai aw.\nHahdam zetin pehtlaih thiam aw: (Have a sense of humor)\nHahdam zetin hnih phah in sawiselnak pawl lak thiam tikah zir tulmi zir in sawisel tu pawl thawn pehtlaihnak tuahtthatnak ding lamzin a ong aw thei.\nSawiselnak cu faknak thawn kawp cih aw: Combine criticism with praise\nAn lo sawisel tikah an lo ngai pawimawh tinak asi. An lo ngai pawimawh lo ahcun an lo sawisel lo dingih an lo rel paih fawn lo ding. Midang in an tuah tthatmi pahra lakah an tuahsiat mi pahnih lawnglawng kha va sawisel rero hlah aw. AN tuah tthatmi pahra na lawmnak lakah an tuahsiatmi pahnih fakselnak na zep asile zozo hrang khalah ngainuam le hahdam zet asi ding.\nSawiselnak tawn tikah a sezawng lawnglawng in lak ding asi lo.\nI believe there is a fundamental need for every person to know that someone cares if we are good or bad. I remember staying up all night finishing a research paper for a college class. I handed it in Monday and got it back Wednesday with only a little pencil check next to my name. Clearly the teacher never bothered to read it; he just gave me credit for doing it. How did I feel? I felt cheated. Why knock myself out if nobody cares? Criticism given, whether negative or positive, means somebody cares. Don't be discouraged by criticism. Instead be encouraged that you've gained someone's attention with your words or actions.